Ξεπερνώντας το «πρόβλημα» της εξάρτησης από την ανθρώπινη γνώση | Νόστιμον ήμαρ\nΑπό N. στις\t 18/06/2018 0 Σχόλια\nΤεχνητή Νοημοσύνη και Αυτοματισμός\nΕίναι γεγονός ότι ακόμη και σήμερα υπάρχουν ειδικοί που επαναλαμβάνουν ότι κάποιες ικανότητες των ανθρώπων θα μείνουν «για πάντα» πέρα από τις δυνατότητες των μηχανών. Αλλά το «για πάντα», πολλές φορές, δε σημαίνει τίποτα παραπάνω παρά μονάχα κάποιες δεκαετίες.\nΜέχρι πρόσφατα, η ικανότητα αναγνώρισης προσώπων θεωρούνταν μία απολύτως ανθρώπινη ικανότητα πέρα από τις δυνατότητες ακόμη και των πιο ισχυρών υπολογιστικών συστημάτων. Σήμερα, λίγα μόλις χρόνια μετά, οι υπολογιστές αναγνωρίζουν πρόσωπα πολύ πιο αποτελεσματικά και γρήγορα από τον οποιονδήποτε άνθρωπο.\nΤο 2004, ο καθηγητής Frank Levy του ΜΙΤ και ο καθηγητής Richard Murnane από το Χάρβαρντ δημοσίευσαν μία έρευνα για το μέλλον της αγοράς εργασίας, παραθέτοντας αυτά τα επαγγέλματα που θεωρούσαν ότι τα επόμενα χρόνια θα αντιμετωπίσουν τον κίνδυνο της εξαφάνισης λόγω του αυτοματισμού. Ο οδηγός φορτηγού ήταν ένα επάγγελμα που χαρακτήρισαν απίθανη την αυτοματοποίησή του. Μόλις 10 χρόνια μετά, η Google, ηFord, η Nissan, η Baidu, η Waymo και η Tesla προχωρούν στη δημιουργία των αυτόνομων οχημάτων με το επάγγελμα του οδηγού φορτηγού να προβλέπεται ότι θα έχει εξαφανιστεί μέσα στα επόμενα χρόνια. [80, 81]\nΤον Σεπτέμβρη του 2017, η πολιτεία της Καλιφόρνια ενέκρινε σχέδιο για την κίνηση αυτόνομων οχημάτων στους δρόμους της Πολιτείας.\nΤα μόνα επαγγέλματα στα οποία η διείσδυση των νέων τεχνολογιών παραμένει σχετικά χαμηλή, είναι χαμηλόμισθα επαγγέλματα που βασίζονται σε ικανότητες όπως η κινητικότητα και η αντίληψη, όπως αυτό του σερβιτόρου, για τα οποία το κόστος αυτοματοποίησης τους θεωρείται ακόμη μεγάλο. Όμως, αν το κόστος εφαρμογής της τεχνολογίας μειωθεί και εκεί θα υπάρξει διείσδυση.\nΗ αλήθεια είναι ότι εξοικειωνόμαστε με τις μηχανές και μαθαίνουμε να επιζητούμε την ψυχρή αποτελεσματικότητά τους.\nΣε πρόσφατη έρευνα της WorldPay που έγινε στη Μεγάλη Βρετανία, τα 2/3 των βρετανών μεταξύ 21 και 34 ετών δήλωσαν ότι θα προτιμούσαν να πληρώνουν το λογαριασμό μέσω μίας μηχανής παρά σε έναν σερβιτόρο. Σύμφωνα με την έρευνα, υπάρχει προοπτική ώστε περισσότερα εστιατόρια και καφετέριες να ακολουθήσουν το δρόμο των σούπερ μάρκετ που όλο και σε μεγαλύτερη συχνότητα αντικαθιστούν τους υπάλληλους με μηχανήματα αυτό-εξυπηρέτησης. \nΈνα ρομπότ σερβιτόρος σε εστιατόριο στη Σανγκάη\nΠερισσότερο ασφαλή θεωρούνται επαγγέλματα στα οποία σημαντικό ρόλο παίζει η δημιουργικότητα και η περιέργεια, δηλαδή, η ικανότητα του ανθρώπου να ανταπεξέρχεται σε καινούργιες καταστάσεις και να εφευρίσκει λύσεις.\nΟ κυρίαρχος περιορισμός της τεχνολογίας του «machine learning» είναι ότι για να μάθει η μηχανή στηρίζεται σε ένα όγκο δεδομένων που ήδη υπάρχει. Σήμερα, υπάρχει διαθέσιμος ένας απίστευτα μεγάλος αριθμός πληροφοριών και δεδομένων που διαρκώς αυξάνεται μέσω των δυνατοτήτων καταγραφής δεδομένων που δίνει η τεχνολογία. Όμως η απόκτηση αυτών των ”Μεγάλων Δεδομένων” είναι συνήθως μια πολύ ακριβή υπόθεση, ενώ αρκετές φορές είναι υπερβολικά αναξιόπιστα ή απλά μη προσβάσιμα.\nΟι άνθρωποι για να δημιουργήσουν, δε χρειάζονται πρόσβαση σε κάποια βάση δεδομένων. Οι άνθρωποι έχουν την ικανότητα να συνδέουν φαινομενικά ασύνδετα στοιχεία για να λύνουν προβλήματα τα οποία δεν έχουν ξαναεμφανιστεί, ή για να διαμορφώνουν νέες καταστάσεις, ή για να δημιουργούν τέχνη. Είναι μία ιδιότητα που μέχρι τώρα οι μηχανές δεν έχουν αναπτύξει. Αντιμετωπίζεται όμως από τους ερευνητές ως ένα πρόβλημα που πρέπει να ξεπεραστεί. Και ήδη γίνονται σημαντικά βήματα προς αυτή την κατεύθυνση.\nΈνα τέτοιο βήμα έγινε με τη δημιουργία του αλγόριθμου AlphaGo Zero από την εταιρεία DeepMind.\nΤο ερώτημα που έθεσαν οι ερευνητές ήταν: Τι θα γινόταν αν δε χρειαζόμασταν καθαρά δεδομένα ή ανθρώπινη γνώση για να μάθει η μηχανή αλλά απλά εμπειρία και η τεχνητή νοημοσύνη μπορούσε να εκπαιδεύσει τον εαυτό της ώστε να την αποκτά;\n«Ακόμα και όταν υπάρχουν αξιόπιστες βάσεις δεδομένων, τοποθετούν ένα ταβάνι στην απόδοση των συστημάτων που εκπαιδεύονται χρησιμοποιώντας αυτό τον τρόπο, λόγω των περιορισμένων ανθρώπινων δυνατοτήτων. Αντιθέτως, αν εκπαιδεύονται από την ίδια τους την εμπειρία, τους δίνεται η δυνατότητα να ξεπεράσουν τις ανθρώπινες ικανότητες, και να λειτουργήσουν σε ένα επίπεδο που η ανθρώπινη εξειδίκευση δε θα μπορέσει ποτέ να φτάσει», αναφέρουν οι επιστήμονες της DeepMind για τις δυνατότητες που προσφέρει η νέα προσέγγιση.\nΠροηγούμενες εκδόσεις του ίδιου προγράμματος μελέτησαν χιλιάδες παιχνίδια επαγγελματιών παικτών, για να εκπαιδευτούν στο αρχαίο παιχνίδι στρατηγικής Go. Το Alpha Go Zero καταργεί αυτό το βήμα και μαθαίνει παίζοντας παιχνίδια ενάντια στον καλύτερο αντίπαλο που μπορεί να αντιμετωπίσει, δηλαδή, τον εαυτό του. Μέσα από αυτή τη διαδικασία, μέσα μόλις σε λίγες μέρες, νίκησε 100 φορές δίχως να χάσει ούτε μία την προηγούμενη έκδοση του αλγόριθμου που είχε εκπαιδευθεί μελετώντας ανθρώπινα δεδομένα. Πρόκειται για την ίδια έκδοση που είχε νικήσει άνετα τον παγκόσμιο πρωταθλητή Go.\nΚαθώς παίζει, το σύστημα αποκτά εμπειρία και γνώση, συντονίζεται και ανανεώνεται ώστε να βελτιώνει διαρκώς την αποδοτικότητά του. Η διαδικασία επαναλαμβάνεται δημιουργώντας όλο και πιο ισχυρές νέες εκδόσεις του αλγόριθμου. Χαρακτηριστικό είναι ότι μέσα σε λίγες μόλις ημέρες ο νέος αλγόριθμος, δίχως ανθρώπινη παρέμβαση ή τροφοδότηση με δεδομένα που βασίζονται στην ανθρώπινη γνώση, κατόρθωσε να δημιουργήσει νέα γνώση, διαμορφώνοντας νέες στρατηγικές που δεν είχαν ξαναεμφανιστεί ποτέ στα 3.000 χρόνια ανθρώπινης ιστορίας του παιχνιδιού Go. [83, 84, 85]\nΤο πιο σημαντικό όμως είναι το εξής συμπέρασμα των ερευνητών:\n«Αν μπορείς να δημιουργήσεις γνώση από το τίποτα, από έναν λευκό πίνακα, έχεις έναν παράγοντα που μπορεί να μεταφέρεις από το παιχνίδι του Go σε οποιονδήποτε άλλο ανθρώπινο τομέα ή δραστηριότητα» \nΗ μηχανή που μαθαίνει για τον Άνθρωπο: Από τα ανθρώπινα συναισθήματα στους υπολογισμούς των έξυπνων αλγόριθμων;\nΚαι στον τομέα της δημιουργίας τέχνης γίνονται σημαντικά βήματα. Ένα τέτοιο παράδειγμα είναι το Artificial Intelligence Visual Artist (AIVA), ένα πείραμα πάνω στη μουσική δημιουργία.\nΑν και το πρόγραμμα δεν είναι ικανό να μάθει και να δημιουργήσει μόνο του νέα μουσική, χρησιμοποιώντας μία τεράστια βάση δεδομένων από το έργο ανθρώπων δημιουργών, η μηχανή μαθαίνει και συνθέτει καινούργια μουσική.\nΟ αλγόριθμος Artificial Intelligence Visual Artist έχει ήδη κυκλοφορήσει έναν δίσκο κλασσικής μουσικής με την επωνυμία «Genesis» ενώ έγινε η πρώτη μηχανή τεχνητής νοημοσύνης που απέκτησε τον τίτλο του «συνθέτη». Το έργο που δημιούργησε καταγράφηκε στην Κοινότητα Πνευματικών Δικαιωμάτων της Γαλλίας και του Λουξεμβούργου. [87, 88]\nΤο αποτέλεσμα δεν είναι καθόλου άσχημο:\nΚαι δεν είναι η μοναδική προσπάθεια σε αυτό τον τομέα. [89, 90]\nΥπάρχουν και άλλοι τομείς που σχετίζονται με την τέχνη όπου η τεχνητή νοημοσύνη κάνει την εμφάνισή της.\nΤον Απρίλη του 2017 μία νουβέλα που δημιουργήθηκε από μηχανή τεχνητής νοημοσύνης με τον τίτλο «Η Μέρα που ένας Υπολογιστής έγραψε μία Νουβέλα» ήταν υποψήφιο για το λογοτεχνικό βραβείο Hoshi Shinichi στην Ιαπωνία. Οι κριτές όταν πήραν την απόφαση για να το θέσουν ως υποψήφιο για βραβείο, δε γνώριζαν ότι γράφτηκε από μηχανή τεχνητής νοημοσύνης. \nΠρόσφατα δημιουργήθηκε το πρώτο (κακό) σενάριο για μεγάλου μήκους ταινία σε συνεργασία με πρόγραμμα τεχνητής νοημοσύνης. Πρόκειται για το θρίλερ “Impossible Things”.\nΗ τεχνολογία ήδη εφαρμόζεται σε πολλούς τομείς της παραγωγής ενώ έχει ξεκινήσει η συζήτηση για τις δυνατότητες που δίνει η τεχνολογία για τη δημιουργία τεχνητών χαρακτήρων σε ταινίες [92, 93]\nΌλες βεβαίως αυτές οι προσπάθειες είναι μερικές και σίγουρα απέχουν πολύ από το να χαρακτηριστούν σημαντική τέχνη, αλλά πραγματικά, πόσο μακρυά είναι μία τέτοια πραγματικότητα;\nΉδη, και χωρίς τη χρησιμοποίηση αλγόριθμων επόμενης γενιάς, όπως ο AlphaGo Zero, αυτό που προκύπτει είναι ότι μέσω μίας διαδικασίας μάθησης οι μηχανές μπορούν να κωδικοποιήσουν το ανθρώπινο συναίσθημα, να βρουν μοτίβα, να τυποποιήσουν και να παράγουν ακόμη και κάτι που θεωρούμε ολότελα ανθρώπινο, δηλαδή, την ικανότητα να δημιουργούμε τέχνη.\na piece of art by the Brazilian Itau Cultural team and the Google Deep Dream program presented at the Itau Cultural center in Sao Paulo, Brazil on June 9, 2017 during the ‘Cybernetic Awareness’ exhibit. The exhibition reflects on the evolution of machines, increasingly complex and fast, capable of performing functions such as those performed by biological brains.\nΓια πρώτη φορά στην ιστορία της ανθρωπότητας, βρισκόμαστε κοντά στο να δημιουργηθεί πραγματική τέχνη για ανθρώπους που δε θα δημιουργείται από ανθρώπους αλλά εξ ολοκλήρου από μηχανές.\nΆραγε στο μέλλον θα υπάρχουν ρομπότ που θα νοιώθουν ή θα προσομοιώνουν το αίσθημα της εμπάθειας; Μηχανές νοσοκόμοι που θα προσφέρουν την κατάλληλη συναισθηματική υποστήριξη στους ασθενείς και θα τους κάνουν να αισθάνονται καλύτερα; Ρομπότ κωμικοί ή ρομπότ που θα γνωρίζουν ποιος είναι ο πιο αποδοτικός τρόπος για να χαρίσουν χαρά ή ευχαρίστηση; Μηχανές που θα εφευρίσκουν εξατομικευμένους νέους τρόπους για να συγκινήσουν τον άνθρωπο, ανάλογα με την προσωπικότητα, τις πολιτισμικές καταβολές και τις προσωπικές εμπειρίες; Θα υπάρχουν ρομπότ ή τεχνολογίες που θα καλύπτουν την σεξουαλική ανάγκη;\nΘα μπορεί η ανάγκη για αγάπη να μετατραπεί σε ένα μαζικό προϊόν υψηλής τεχνολογίας το οποίο θα διαφημίζεται στους τοίχους της μοναχικής μεγαλούπολης για να το προμηθευτεί ο καθένας με το κατάλληλο αντίτιμο; Θα είναι αυτή η τεχνητή αγάπη αληθινή; Αν ο άνθρωπος την αισθάνεται ως αληθινή, αν το συναισθηματικό δέσιμο είναι αληθινό, θα έχει σημασία αν είναι τεχνητή; Και γιατί μετά κάποιος να προτιμήσει την ατελή ανθρώπινη αγάπη, μια αγάπη που δεν έχει εγγυήσεις για την ασφάλειά της, που έχει κινδύνους και μπορεί να πληγώσει; Μπορεί ο τέλειος έρωτας από μία σπάνια πιθανότητα που στο πέρασμα των αιώνων εμπνέει ποιητές και συγγραφείς, να μετατραπεί σε ένα προϊόν που θα προσαρμόζεται στις ανάγκες του καταναλωτή; Θα ανήκει σε κάποια εταιρεία που θα έχει τον έλεγχό ή θα είναι ένα βασικό ανθρώπινο δικαίωμα ελεύθερο προς χρήση για όλους; Θα έχει διακόπτη on /off; [94, 95]\nO ιστορικός Yuhal Harari πιστεύει ότι είμαστε ακόμα στην αρχή. Περιγράφει μία πραγματικότητα όπου η μηχανή ενώνεται με τον άνθρωπο για να τον κατανοήσει.\nΣυσκευές όπως το Kindle της Amazon μπορούν να συλλέγουν διαρκώς στοιχεία από τους χρήστες καθώς διαβάζουν βιβλία.\nΤο Kindle παρακολουθεί και αναγνωρίζει ποια τμήματα του βιβλίου ο χρήστης διάβασε πιο γρήγορα, σε ποια σελίδα έκανε ένα διάλειμμα, και σε ποια φράση παραίτησε το βιβλίο.\nΣτο μέλλον η συσκευή θα μπορεί να σκανάρει το πρόσωπο για συναισθήματα και να συλλέγει βιομετρικούς δείκτες. Έτσι, το μηχάνημα θα ξέρει πιο καλά και από τον ίδιο τον αναγνώστη τι του προκάλεσε γέλιο, τι τον έκανε να λυπηθεί, τι τον έκανε να θυμώσει. Σύντομα, τα βιβλία θα διαβάζουν τον αναγνώστη όπως ο αναγνώστης διαβάζει το βιβλίο.\nΌμως, ενώ ο αναγνώστης θα ξεχάσει αυτό που έχει διαβάσει, η μηχανή δε θα ξεχάσει ποτέ. Όλη η εμπειρία θα έχει μετατραπεί σε υπολογίσιμα δεδομένα τα οποία θα χρησιμοποιούνται για να του προτείνει τα βιβλία που πραγματικά ταιριάζουν περισσότερο σε αυτό που είναι.\nΣε μία μεγαλύτερη κλίμακα όμως, η πανίσχυρη εταιρεία Amazon θα έχει αποκτήσει ένα μεγάλο όγκο δεδομένων που θα προσφέρουν αληθινή γνώση γύρω από του τι προκαλεί τι είδους συναίσθημα, σε ποιον τύπο ανθρώπων και με ποιο τρόπο. Με την κατάλληλη ερμηνεία και χρήση, η γνώση αυτή γύρω από τη συμπεριφορά του ανθρώπου θα είναι δύναμη που θα της ανήκει και θα την χρησιμοποιήσει. \nΟ καθηγητής ιστορίας πάει ένα βήμα παραπέρα. Λέει πως στο μέλλον αυτό το μοντέλο λειτουργίας θα εφαρμόζεται παντού και θα καθορίζει ακόμη και πολύ σημαντικές πτυχές της ζωής μας, όπως, ποιον θα παντρευτούμε.\nΣύμφωνα με τον Harari, αν στο μεσαίωνα οι ιερείς και τα συμφέροντα των οικογενειών αποφάσιζαν ποιος θα είναι ο σύντροφός σου στη ζωή, και στις μοντέρνες κοινωνίες αποφασίζουμε με προσωπικά κριτήρια ή με βάση αυτό που αισθανόμαστε, ίσως στο μέλλον την απόφαση αυτή θα την παίρνει η Google, όπως και μια σειρά άλλες σημαντικές αποφάσεις.\nΘα ρωτάμε την εταιρεία:\n«Με βάση τα δεδομένα που έχεις συλλέξει για μένα αλλά και των δεδομένων που έχεις για τους υποψήφιους συντρόφους μου και λαμβάνοντας υπόψη τις παρούσες συνθήκες, ποια πιστεύεις ότι θα είναι η καλύτερη επιλογή για σύντροφος, μεταξύ των επιλογών που μου προσφέρονται; Θα ήθελα να μου δώσεις μία περιγραφή των προτερημάτων της κάθε επιλογής και να μου προτείνεις σε ποιο ποσοστό και για ποιους λόγους θεωρείς ότι η μία επιλογή είναι καλύτερη από την άλλη»\nΗ τελική απόφαση μπορεί να παραμένει του ανθρώπου, αν η μηχανή συμβουλεύει.Όμως, αν η μηχανή έχει πράγματι τη δυνατότητα να προτείνει τον «καλύτερο σύντροφο» – κατά τον ίδιο τρόπο που μπορεί να κάνει την πιο ακριβή ιατρική διάγνωση – πόσο θα λαμβάνει πράγματι την απόφαση ο άνθρωπος; Πόσο συχνά θα επιλέγει ο άνθρωπος συνειδητά τη ”λάθος” επιλογή, ενάντια στη βούληση της μηχανής, εμπιστευόμενος λ.χ. τα συναισθήματα ή τη διαίσθησή του, όταν η μηχανή που «γνωρίζει καλύτερα» τον άνθρωπο από τον εαυτό του, του έχει προτείνει το αντίθετο; Πώς θα μπορείς να αμφισβητήσεις τη βούληση της μηχανής όταν διαρκώς υπενθυμίζεται η αποτελεσματικότητά της;\nΒιώνουμε το πέρασμα από τον άνθρωπο, τα ανθρώπινα συναισθήματα, την ανθρώπινη διαίσθηση ως βασικό και μεγαλύτερης βαρύτητας κριτήριο για τη λήψη σημαντικών αποφάσεων, στους υπολογισμούς των έξυπνων αλγορίθμων που στηρίζονται στα Μεγάλα Δεδομένα (Big Data); [97,98]\nCitizen Score: Μια αξιοκρατική βαθμολογία για να περιγράφει ποιος είσαι και τι δικαιούσαι\nΑλλά δε χρειάζεται να πάμε στο μέλλον για να δούμε πώς θα χρησιμοποιηθούν τέτοιες τεχνολογίες γιατί κάποιες απ′ αυτές ήδη βρίσκονται σε εφαρμογή.\nΣτην Κίνα τον Ιούνη του 2014 το Κρατικό Συμβούλιο δημοσίευσε ένα ντοκουμέντο με τον τίτλο «Σχεδιασμός για τη Δημιουργία ενός Κοινωνικού Συστήματος Πίστωσης». Μέσα στο ντοκουμέντο αποτυπωνόταν για πρώτη φορά μια ριζοσπαστική ιδέα. Τι θα γινόταν αν υπήρχε ένα σύστημα βαθμολόγησης που θα αξιολογούσε τι είδους πολίτης είσαι;\nΦαντάσου έναν κόσμο όπου πολλές από τις καθημερινές δραστηριότητές σου παρακολουθούνται και αξιολογούνται: τι αγοράζεις και από πού, πού είσαι την οποιοδήποτε στιγμή, ποιοι είναι οι φίλοι σου και ποιες οι συνήθειές τους, πώς και για ποιους λόγους επικοινωνείς μαζί τους, πόσες ώρες ξοδεύεις παίζοντας βιντεοπαιχνίδια και ποιους λογαριασμούς και φόρους πληρώνεις στην ώρα σου.\nΔεν είναι δύσκολο να το φανταστούμε γιατί ήδη συμβαίνει από εταιρείες όπως η Google και το Facebook ή από προγράμματα παρακολούθησης της υγείας όπως το Fitbit. Αλλά φαντασθείτε τώρα ένα σύστημα όπου όλες αυτές οι συμπεριφορές και οι πληροφορίες που συλλέγονται, θα αξιολογούνται από ένα κεντρικό σύστημα ως είτε θετικές ή αρνητικές, σύμφωνα με κανόνες που θέτει μια κυβέρνηση, και θα μετατρέπονται σε ένα μοναδικό αριθμό που θα ορίζει πολλές σημαντικές πτυχές της ζωής σου. Ο αριθμός αυτός, υψηλός ή χαμηλός, θα περιγράφει τον άνθρωπο.\nΤο Citizen Score θα δημοσιεύεται δημοσίως ώστε να συγκρίνεται με τη βαθμολογία άλλων πολιτών και θα καθορίζει ”αξιοκρατικά” αν μπορείς να πάρεις δάνειο ή αν θα προσληφθείς, αν τα παιδιά σου θα μπορούν να πάνε σε συγκεκριμένα σχολεία ή αν θα σου εκδοθούν ταξιδιωτικά έγγραφα.\nΗ Κινέζικη κυβέρνηση παρουσιάζει το σύστημα ως έναν επιθυμητό τρόπο για τη μέτρηση και την ενδυνάμωση της «εμπιστοσύνης» στα πλαίσια της δημιουργίας μίας κουλτούρας «ειλικρίνειας»:\n«Θα δημιουργήσει ένα περιβάλλον όπου το να έχεις εμπιστοσύνη θα είναι κυρίαρχο. Θα ενδυναμώσει την ειλικρίνεια έναντι της κυβέρνησης, στις εμπορικές συναλλαγές, στις κοινωνικές επαφές ενώ θα συντελέσει στη δημιουργία και λειτουργία ενός πιο αποδοτικού συστήματος απονομής δικαιοσύνης» [99, 100]\nΣήμερα, η συμμετοχή στο σύστημα είναι εθελοντική και πιλοτική σε κάποιες μόνο επαρχίες της χώρας. Όμως από το 2020 και έπειτα θα είναι αναγκαστική σε όλη την Κίνα. Η συμπεριφορά κάθε ατόμου και κάθε επιχείρησης θα βαθμολογείται.\nΗ βαθμολογία θα ξεκινά από τους 350 πόντους με το ανώτερο όριο να είναι οι 950 πόντοι. Οι πολίτες βαθμολογούνται σε διαφορετικές κατηγορίες, όπως το κατά πόσο πληρώνουν τους λογαριασμούς τους στην ώρα τους, κατά πόσο σέβονται τις υποχρεώσεις που πηγάζουν από συμβόλαια που έχουν υπογράψει, προσωπικά στοιχεία σε σχέση με τη ζωή και τις σχέσεις τους ενώ τέλος βαθμολογούνται συμπεριφορές και καταναλωτικές επιλογές.\nΤο Alibaba παραδέχεται ότι κρίνει ανθρώπους σύμφωνα με τα προϊόντα που αγοράζουν. «Κάποιοι που αγοράζουν βιντεοπαιχνίδια για να παίζουν 10 ώρες την ημέρα είναι τεμπέληδες», είπε ο Li Yingyun, Διευθυντής του Τμήματος Τεχνολογίας.\nΜια σημαντική κατηγορία που καθορίζει τη βαθμολογία είναι οι άνθρωποι του κοντινού περιβάλλοντος. Τι λέει η επιλογή των φίλων και οι συνομιλίες τους για το άτομο που βαθμολογείται; Όποιος μοιράζεται μυνήματα «θετικής ενέργειας» όπως θετικά μυνήματα για το έργο της κυβέρνησης ή για την πορεία της οικονομίας, η βαθμολογία του ανεβαίνει ενώ όποιοι ασκούν κριτική η βαθμολογία τους πέφτει. Όμως, δεν πέφτει μόνο η δική τους βαθμολογία αλλά και η βαθμολογία των ανθρώπων με τους οποίους συναναστρέφονται. Έτσι, αν κάποιος θέλει να διασφαλίσει υψηλή βαθμολογία ή θα πρέπει να αλλάξει τη συμπεριφορά του φίλου του σε σχέση λ.χ. με την κριτική που ασκεί στην κυβέρνηση ή θα πρέπει να διακόψει την όποια επικοινωνία μαζί του, οδηγώντας τον σε μία ιδιότυπη κοινωνική απομόνωση.\nΤο σύστημα δεν ερευνά απλά συμπεριφορές, συντελεί στη διαμόρφωσή τους. Σπρώχνει τους πολίτες μακριά από αγορές και συμπεριφορές που η κυβέρνηση δε θεωρεί αρεστές επιβάλλοντας αρνητική βαθμολογία. Και η αρνητική βαθμολογία επισύρει ποινές.\nΉδη σήμερα στην εθελοντική του εφαρμογή, το κράτος δίνει κίνητρα σε όσους πολίτες συμμετέχουν για να πετυχαίνουν υψηλή βαθμολογία. Με βαθμολογία πάνω από 600 μπορείς εύκολα να πάρεις ένα δάνειο έως 700 ευρώ. Με βαθμολογία έως 650 πόντους ο χρήστης δικαιούται άμεσα πρόσβαση σε ξενοδοχείο και χρήση της υπηρεσίας VIP στο Διεθνές Αεροδρόμιο της Beijing. Με άνω των 666 πόντων ο πολίτης δικαιούται δάνειο έως 7000 ευρώ ενώ με βαθμολογία 750 πόντων εισέρχεται σε διαδικασία φαστ τρακ για την απόκτηση πανευρωπαϊκής βίζας.\nΗ υψηλή βαθμολογία έχει επιρροή ακόμα και στις πιθανότητες να βγεις ραντεβού. Όσο υψηλότερη η βαθμολογία, τόσο πιο ψηλά βρίσκεται το προφίλ σου σε υπηρεσίες για ραντεβού. Ήδη σήμερα, στην πιλοτική εφαρμογή του προγράμματος, οι χρήστες με υψηλές βαθμολογίες δημοσιοποιούν στα κοινωνικά μέσα δικτύωσης τη βαθμολογία τους ως κριτήριο επιτυχίας και στάτους.\nΣτο μέλλον, θα επιβάλλονται ποινές στους ανθρώπους με χαμηλές βαθμολογίες. Θα έχουν χαμηλότερες ταχύτητες στις συνδέσεις ίντερνετ, μειωμένη πρόσβαση σε εστιατόρια, στέρηση του δικαιώματος στη μετακίνηση, άρνηση πρόσβασης σε καλά σχολεία, δε θα επιτρέπεται να κάνουν συγκεκριμένα επαγγέλματα. Στην ουσία πρόκειται για ένα σύστημα που μετατρέπει την υπακοή στη βούληση της κυβέρνησης σε παιχνίδι. Καλεί τον πολίτη να αποδεχτεί τους κανόνες της, να ανταγωνιστεί με άλλους για την υψηλότερη βαθμολογία και να επιβραβευθεί ή να τιμωρηθεί ανάλογα με το πόσο πειθήνια είναι η συμπεριφορά του. [101, 102]\nΌπως αναφέρεται σε κυβερνητικό ντοκουμέντο, το σύστημα κοινωνικής πίστωσης θα «επιτρέψει σε αυτούς που αξίζουν της εμπιστοσύνης να κινούνται ελεύθερα όπου θέλουν ενώ όσοι λαμβάνουν κακή βαθμολογία δε θα μπορούν να κάνουν ούτε ένα βήμα».\nΑν και όχι υπό κεντρική καθοδήγηση και όχι στον ίδιο βαθμό, πολλά από αυτά που συμβαίνουν στην Κίνα ήδη συμβαίνουν και σε χώρες της Δύσης. \nΣτο Facebook λ.χ. εκπαιδευόμαστε να παρουσιάζουμε ένα εξιδανικευμένο πορτραίτο του εαυτού μας. Κοιτάζουμε τα προφίλ των άλλων, βαθμολογούμε και βαθμολογούμαστε πατώντας like ή σχολιάζοντας ή δίνοντας βαθμό στις υπηρεσίες μίας εταιρείας. Γνωρίζουμε ότι βαθμολογούμαστε. Αποδεχόμαστε ότι η εικόνα του εαυτού μας ταξιδεύει παντού και επενδύουμε στην επέκτασή της επιρροής της, αναγνωρίζουμε ότι η φυσική πραγματικότητα είναι περιορισμένη, μετατρέπεται στο σκηνικό που εμπλουτίζει το εικονικό. Νοιώθουμε ικανοποίηση όταν συλλέγουμε ένα μεγάλο αριθμό like. Ελκούμαστε από τα άτομα τα οποία συλλέγουν ένα μεγάλο αριθμό like. Η άποψή τους αποκτά μεγαλύτερη βαρύτητα.\nΑποδεχόμαστε τους κανόνες και επαναλαμβάνουμε τις συμπεριφορές που θα επιτρέψουν την επανεμφάνιση του φαινομένου. Επιζητούμε το virality. Εκπαιδευόμαστε να παρουσιάζουμε μια συγκεκριμένη εικόνα που ταιριάζει σε αυτό που πρέπει να είμαστε. Προσαρμοζόμαστε στη λειτουργία του μέσου, αυτο-πειθαρχούμε τους εαυτούς μας, προσπαθούμε να βελτιώσουμε την αποδοτικότητα των αναρτήσεών μας. Οι χρήστες βρίσκονται υπό διαρκή παρακολούθηση από την εταιρεία και από τους άλλους χρήστες που τους αξιολογούν. Η εταιρεία καταγράφει τις κινήσεις, ταξινομεί τα δεδομένα, και αξιοποιεί αυτά που τις είναι χρήσιμα. Η υπηρεσία προσφέρεται ελεύθερα.\nΚάτι παρόμοιο ισχύει και σε υπηρεσίες όπως το Uber, το Yelp και το Airbnb όπου προσαρμόζουμε τις συμπεριφορές μας γιατί γνωρίζουμε ότι βαθμολογούμαστε και μία κακή βαθμολογία θα έχει επιπτώσεις στους πόσους πελάτες θα έχουμε μελλοντικά.\nΠρόσφατα, παρουσιάστηκαν και πιο ριζικά παραδείγματα που αν και δεν τυγχάνουν της δημοφιλίας των παραπάνω εταιρειών και των υπηρεσιών τους, αν μη τι άλλο σπρώχνουν στα άκρα τη λογική λειτουργίας τους, φανερώνοντας έτσι μια κρυφή όψη των τεχνολογιών καθώς αποτυπώνουν την πιθανότητα μίας πιο διαδεδομένης μελλοντικής χρήσης. \nΜε το πρόγραμμα Peeple, το οποίο ξεκίνησε να λειτουργεί τον Μάρτη του 2016 κάθε χρήστης βαθμολογεί και αξιολογεί κάθε έναν που γνωρίζει, από τους συγγενείς και τους γείτονες, έως το αφεντικό και τη γυναίκα του. Στο προφίλ παρουσιάζεται ο αριθμός σου (Peeple Number), που είναι ένα σκορ το οποίο βασίζεται σε όλες τις κριτικές και αξιολογήσεις που έχουν γίνει για σένα ενώ μέ ένα μικρό ποσό αποκτάς πρόσβαση στην «Αλήθεια».\nΠοια είναι η «Αλήθεια»; Είναι ότι έχει γραφτεί για ένα συγκεκριμένο άτομο, είτε δημοσιεύτηκε δημόσια είτε ιδιωτικά. Έτσι, «…έχοντας πρόσβαση σε όλες τις κριτικές που έχουν γραφτεί θα λαμβάνεις καλύτερες, σωστές αποφάσεις σε σχέση με τους ανθρώπους που έχεις γύρω σου. Θα έχεις πρόσβαση σε αυτό που πραγματικά μετράει: στην Αλήθεια»\nΌπως αναφέρεται στη σελίδα της εταιρείας, ανεξαρτήτως αν είσαι χρήστης της υπηρεσίας ή όχι, εφόσον το όνομά σου είναι μέσα στο πρόγραμμα, δε μπορεί να αφαιρεθεί, είσαι αντικείμενο της βαθμολόγησης.\nTo συγκεκριμένο πρόγραμμα αντιμετώπισε την κατακραυγή και δε φαίνεται να εξασφαλίζει κάποια επιτυχία. Όμως αποτέλεσε μια πρώτη αποτύπωση των δυνατοτήτων που προσφέρονται. Και ήδη άλλα παρόμοια προγράμματα κάνουν την εμφάνισή τους, πιο προσεκτικά στην παρουσίαση της υπηρεσίας βαθμολόγησης που προσφέρουν, όπως το Stroovy, και το OkCupid που εξειδικεύονται στο online dating. [105,106, 107]\nΔιαβάστε εδώ τη συνέχεια (Τρίτο μέρος – Τεχνητή Νοημοσύνη και Αυτοματισμός – Η μεγάλη συρρίκνωση της μεσαίας τάξης)\n80. Will self-driving cars put cab drivers, truckers out of business?, 03.11.2016, cbsnews.com – California moves towards public access for self-driving cars, 11.10.2017, Associated Press, Dave Gershgorn, The race to build a self-driving car charted, 03.03.2018, qz.com\n81. Frank Levy and Richard J. Murnane, Dancing with Robots, content.thirdway.org – amazon.com\n82. Tim Wallace, Young shoppers want to pay robots, not humans, 22.09.2017, telegraph.co.uk\n83. Alpha Go Zero: Learning from Scratch, deepmind.com\n84. Mastering the game of Go without human knowledge, nature.com\n85. David Meyer, Google’s new AlphaGo breakthrough could take algorithms where no humans have gone, 19.10.2017, fortune.com\n86. Lisa Calhoun, Google artificial intelligence “Alpha Go Zero” just pressed reset on how to learn, 23.10.2017, inc.com\n87. Bartu Kaleagasi, A new A.I. can write music as well as human composer, 09.03.2017, futurism.com\n88. Anabela Losada, Meet Pierre Barreau, the expert behind the algorithm that creates music with Artificial Intelligence, 08.02.2018, stayrelevant.globant.com\n89. Matthew Hutson, How Google is making music with artificial intelligence, 08.08.2017, sciencemag.org\n90. Stuart Dregde, AI and music: will we be slaves to the algorithm?, 06.08.2017, theguardian.com\n91. Cloe Olewitz, A Japanese AI program just wrote a short novel, and it almost won a literary prize, 23.03.2016, digitaltrends.com\n92. Carolyn Giardina, How Artificial Intelligence will make digital humans Hollywood’s new stars, 25.08.2017, hollywoodreporter.com\n93. Is Artificial Intelligence poised to revolutionize Hollywood?, 16.08.2017, medium.com\n94. Should Algorithms and Robots mimic empathy?, medicalfuturist.com\n95. Katy Vans, It’s a riot: the stressful A.I. simulation built to understand your emotions, 29.03.2017, theguardian.com\n96. Yuval Noah Harari, Yuval Noah Harari on big data, Google and the end of free will, 26.08.2016, ft.com\n97. Yuval Noah Harari, Homo sapiens is an obsolete algorithm: Yuval Noah Harari on how data could eat the world, 01.09.2016, wired.co.uk\n98. Corey Breier, Takeaways from Homo Deus by Yuval Harari, 15.04.2017, medium.com\n99. Rachel Botsman, Big data meets Big Brother as China moves to rate its citizens, 21.10.2017, wired.co.uk\n100. Samuel Osborne, China has made obedience to the state a game, 22.12.2015, independent.co.uk\n101. Meg Jing Zeng, China’s social credit system puts its people under pressure to be model citizens, 23.01.2018, theconversation.com\n102. Mara Hvistendahl, Inside China’s vast new experiment in social ranking, 14.12.2017, wired.com\n103. Amulya Shankar, What’s your citizen “trust score”? China moves to rate its 1.3 billion citizens, 09.11.2017, pri.org\n104. Dirk Helbing, Bruno S. Frey, Gerd Gigerenzer, Ernst Hafen, Michael Hagner, Yvonne Hofstetter, Jeroen van den Hoven, Roberto V. Zicari, Andrej Zwitter,Will democracy survive big date and artificial intelligence?, 25.02.2017, scientificamerican.com\n105. Peeple app, https://itunes.apple.com/us/app/peeple/id1008896593?mt=8\n106. Sarah Perez, Controversial people-rating app Peeple goes live, has a plan to profit from users’ negative reviews, 08.03.2016, techcrunch.com\n107. Ethan Jacobs, Dating app Stroovy is like Yelp for exes, 04.05.2016, inverse.com


Πόδι Καμήλας | Μαρίνα Τοσουνίδου\nΤο πόδι της καμήλας\nΗ αιδοιοπλαστική είναι η ιδανική λύση για το φαινόμενο που αποκαλείται πόδι της καμήλας και την αισθητική αναμόρφωση της ευαίσθητης περιοχής.\nΥπηρεσία 12Πόδι Καμήλας\nΠολλές γυναίκες αντιμετωπίζουν το φαινόμενο στη γεννητική περιοχή που αποκαλείται «Πόδι της καμήλας», το οποίο, έκτος του ότι τις κάνει να νιώθουν άβολα, δημιουργεί και λειτουργικά και σεξουαλικά προβλήματα.\nΓια το φαινόμενο «πόδι της καμήλας» υπάρχει λύση, καθώς αντιμετωπίζεται με την επέμβαση αιδοιοπλαστικής. Η αιδοιοπλαστική είναι χειρουργική επέμβαση που αποκαθιστά την αισθητική περιοχή των γυναικείων έξω γεννητικών οργάνων (πλαστική μικρών και μεγάλων χειλιών και κλειτορίδας).\nΗ αιδοιοπλαστική αναμφίβολα είναι η ιδανική λύση αισθητικής αναμόρφωσης της ευαίσθητης περιοχής της γυναίκας, που αποκαθιστά αισθητικά αλλά και λειτουργικά προβλήματα.\nΗ επέμβαση της αιδοιοπλαστικής πραγματοποιείται, αναλόγως την περίπτωση, στον ειδικό και οργανωμένο χώρο μας ή σε κατάλληλα εξοπλισμένη κλινική και διαρκεί από 1 έως 2 ώρες.\nΗ αιδοιοπλαστική επέμβαση βοηθάει τις γυναίκες να ανακτήσουν την αυτοπεποίθησή τους, να βελτιώσουν την καθημερινότητα τους αλλά και την ερωτική τους ζωή. Η επιστροφή στις δραστηριότητες του ατόμου γίνεται σε 7 με 10 ημέρες ενώ η επαναφορά στη σεξουαλική ζωή σε 1 μήνα σχεδόν, ανάλογα την περίπτωση.


Κιόνι Λιμάνι (Ελλάδα) - Κριτικές - Tripadvisor\nΚιόνι: Όλες οι δραστηριότητεςΚιόνι: Συχνές αναζητήσειςΜνημεία και Αξιοθέατα, ΚιόνιΚιόνι: Δημοφιλείς κατηγορίεςΔραστηριότητες κοντά σε: Κιόνι Λιμάνι\nΕκδρομές με σκάφος και θαλάσσια σπορ, ΚιόνιΨώνια, ΚιόνιΠεριηγήσεις και Δραστηριότητες, ΚιόνιΥπαίθριες δραστηριότητες, Κιόνι\nIonian Discoveriesfiskardo diversRegina's BoatsΦρίκες ΛιμάνιKathara MonasteryFiskardo Kayaks and SUPOdyssey Outdoor ActivitiesΠαραλία ΚιμηλιάΠαραλία ΦρίκεςGedaki BeachΠαραλία ΈμπλυσηΛιμάνι ΦισκάρδουΆσσοςπαραλία της ΠόληςΚόλπος Βαθύ\nΚιόνι Λιμάνι - Κριτικές\nΝο 1 από 3 δραστηριότητες σε: Κιόνι\n84 μ.€€ - €€€ • Ευρωπαϊκή • Ελληνική • Κατάλληλο για χορτοφάγους\n36 μ.€€ - €€€ • Θαλασσινά • Διεθνής • Μεσογειακή\n2.5 χλμ€€ - €€€ • Θαλασσινά • Μεσογειακή • Ευρωπαϊκή\n2.6 χλμ€€ - €€€ • Επιδόρπιο • Kαφέ\nΠανέμορφο λιμανάκι για βολτα\nΠρόκειται για ένα μικρό αλλά πολύ γλυκό λιμανάκι για βόλτα με αραγμένα σκάφη σε όλο το μήκος του αξίζει μια βόλτα για φαγητο η καφέ ακόμη καλύτερα θα το πρότεινα για μια απογευματινή βόλτα, τέλος και τα νερά ήταν πεντακάθαρα για να βουτήξει κανείς για να δροσιστεί.\nΠάρα πολύ καλή επιλογή να επισκεφτείτε το Κιόνι , όχι μόνο για την γραφικότητα που έχει το λιμάνι, αλλά και για την διαδρομή και την περιοχή. Υπέροχη θέα από όλα τα σημεία και με αρκετά καλές επιλογές για φαγητό (αν και οι τιμές είναι ανεβασμένες).\nΠανέμορφο μερος και τοσο γραφικο,με τα πολυχρωμα σπιτακια,τριγυρω τα βουνα κ στη μεση η θαλασσα .Νομιζεις πως εισαι σε λιμνη.Υπεροχα εστιατόρια με θεα την θαλασσα,κομβικο σημειο για επισκεψη στις γυρω περιοχές .Απλα υπεροχο!!!\nΤο πιο όμορφο χωριό στην Ιθάκη!\nΕρχόμαστε εδώ και πολλά χρόνια στην Ιθάκη! Είναι το αγαπημένο μας νησί, και φυσικά δεν θα μπορούσε να ήταν άλλο από το κιονι το αγαπημένο μας χωριό! Ένα χωριό πάρα πολύ όμορφο και καθαρό!\nΜε τις ωραίες παραλίες και τα πολύ καθαρά νερά.. Ένα χωριό πολύ γραφικό και εντυπωσιακό από την πρώτη στιγμή που μπαίνεις με το σκάφος και αντικρίζεις τους 3 μύλους!\nΤο πιο όμορφο μέρος στην Ιθάκη δεν θα μπορούσε να είναι άλλο από το κιονι.. Ένα πανέμορφο και γραφικό χωριό..\nγραφικό λιμάνι το οποίο παλαιότερα ήταν ακόμα πιο όμορφο τώρα αυτό που το χαλάει είναι οι τεράστιες antennes των προτέρων, σαν να είσαι στο Πασαλιμάνι.. αλλά δεν πειράζει η ομορφιά του καπετάνο- Χωριού, δεν υποβαθμίζεται ακόμα. κάτι και πρέπει να αποφασίσω αν θα γίνουνε Μύκονος ή θα κρατήσουμε το χρώμα του χωριού, ακόμα ισορροπία υπάρχει\nΟ... χορός των ιστιοφόρων!\nΠανδαιμόνιο από σκάφη που αγωνίζονται να πλασαριστούν στο πανέμορφο φυσικό λιμάνι στο Κιόνι. Στην ακτή μα και στη θάλασσα κόσμος πολύς πηγαινοέρχεται με τα πόδια (ψωνίζοντας, βολτάροντας, τρώγοντας ή πίνοντας ποτά ή καφέ) ή με τα μικρά φουσκωτά βαρκάκια. Τα σπίτια και τα καταστήματα αποπνέουν μιαν αρχοντιά και γενικά όλα κυλούν στον πυρετό των κινήσεων!\nΕξαιρετικά γραφικό λιμανάκι για κότερα. Εξαιρετική θέα για τον επισκέπτη. Όμως και εξαιρετικά αφιλόξενο μέρος για τα αυτοκίνητα. Κατ' αρχάς ο πλοηγός της Google από σφάλμα σε στέλνει μέσω ενός άθλιου δρόμου που περνάει μέσα από το χωριό. Υπάρχει και φαρδύτερος δρόμος που καταλήγει όμως στο ίδιο σημείο.....αδιέξοδο λίγο πριν το λιμάνι και αναστροφή μέσα από τραπεζοκαθίσματα και θαμώνες! Δράμα....ας τον κλείνουν τον δρόμο στο δημόσιο parking πιό πάνω για να γλυτώσει ο επισκέπτης αυτήν την ταλαιπωρία! Προσοχή λοιπόν....\nπολυ ωραίο όταν φθάσεις ... μην μπείτε με το αυτοκίνητο μέσα στο χωριό .. ωραίο φαγητό .. και ωραίο μπαράκι στην άκρη του λιμανιού\nΜπράιτον, UK78 συνεισφορές\ncan we hire a boat for the day from here and also are there any boat trips\nChertsey, UK56 συνεισφορές\nThere was Alan a “tripper bost” that came in, but think it probably originated from Vathy which is further Soug.\nΝήσος Μαν, UK423 συνεισφορές\nYes, there are quite a few yachts here, although it is a quiet place and I am sure there are areas nearby with no yachts.\nΣυχνές ερωτήσεις για: Κιόνι Λιμάνι\nΚιόνι Λιμάνι: Ποια ξενοδοχεία βρίσκονται εκεί κοντά;\nΞενοδοχεία σε κοντινή απόσταση (Κιόνι Λιμάνι):\n(0.05 χλμ) Kioni Apartments\n(0.17 χλμ) Captain's Apartments\n(0.38 χλμ) Likoudis Villas\n(0.65 χλμ) Aprilis Apartments\n(9.84 χλμ) Odysseas Waterfront Apartments\nΔείτε όλα τα ξενοδοχεία σε κοντινή απόσταση (Κιόνι Λιμάνι) στο Tripadvisor\nΠοια εστιατόρια βρίσκονται εκεί κοντά (Κιόνι Λιμάνι);\nΕστιατόρια εκεί κοντά (Κιόνι Λιμάνι):\n(0.04 χλμ) Calypso\n(0.06 χλμ) Mills\n(0.14 χλμ) Spavento Cafe Bar\n(0.08 χλμ) Lizzy's\n(0.09 χλμ) Mythos Taverna\nΔείτε όλα τα εστιατόρια σε κοντινή απόσταση (Κιόνι Λιμάνι) στο Tripadvisor


Κατερίνα Μονογυιού: Η πρώτη ανάρτηση για τον θάνατο του αδερφού της Τζώρτζη - Νέο βίντεο ντοκουμέντο - Newsbomb - Ειδησεις - News\nΕΛΛΑΔΑ 17/01/2022 19:49\nΗ βουλευτής της Νέας Δημοκρατίας, Κατερίνα Μονογυιού.\nInTime / ΧΡΥΣΟΧΟΙΔΗΣ ΓΡΗΓΟΡΗΣ\nΚατερίνα Μονογυιού: Η βουλευτής της Νέας Δημοκρατίας έκανε την πρώτη ανάρτηση στα social media μετά το τραγικό τροχαίο δυστύχημα που κόστισε τη ζωή του αδερφού της, Τζώρτζη. Η επιθυμία της οικογένειας του άτυχου επιχειρηματία. Νέο βίντεο ντοκουμέντο ήρθε στη δημοσιότητα. Επικοινωνία του δικηγόρου, Αλέξη Κούγια, με τη σύζυγο του εκλιπόντος.\nΈνα 24ωρο πριν συγγενείς και φίλοι πουν το τελευταίο αντίο στον Τζώρτζη Μονογυιό, η αδερφή του άτυχου επιχειρηματία έκανε την πρώτη ανάρτηση στα social media μετά το τραγικό δυστύχημα με τη Ferrari. Η βουλευτής της Νέας Δημοκρατίας, Κατερίνα Μονογυιού, ανέβασε στο Facebook μια φωτογραφία του αδερφού της και στο μήνυμα που έγραψε εξέφρασε την επιθυμία όλης της οικογένειας.\nΌπως εξήγησε, θέληση όλων είναι να υπάρξει σεβασμός στη θλίψη της οικογένειας αλλά και στα υγειονομικά μέτρα. Παράλληλα, ανέφερε πως αντί στεφάνων όσοι επιθυμούν μπορούν να κάνουν δωρεά στο Γηροκομείο της Ιεράς Μητροπόλεως Σύρου και Μυκόνου.


+ π. Αντώνιος Αλεβιζόπουλος\nΙερή Προσφορά (Ντακσίνα).\nΗ λέξη «Ντακσίνα» σημαίνει «ιερή προσφορά» και αναφέρεται στην «προσφορά γης, χρημάτων, σπιτιών, τροφής και ρούχων, σαν σύμβολο της αγάπης, της αφοσίωσης και της πίστης των οικογενειακών μαθητών Κάρμα Σαννυάσινς για τον Γκουρού τους. Προσφέρουν ένα τμήμα των εισοδημάτων τους, αυτή είναι η παράδοση τους» (Σατυανάντα, Φως, σ. 53).\nΤο Σατυαναντασράμ αναφέρει το παράδειγμα Θιβετιανού Λάμα, που όταν πήγε στον γκουρού του να γίνει μαθητής, του παρέδωσε «ένα σακκί με χρυσά νομίσματα, όπως το απαιτούσε η παράδοση», και χαρακτηρίζει αυτό το χρυσάφι σαν «πρακτικό τρόπο», να μη πεθάνει από την πείνα ο γκουρού στη διάρκεια της μαθητείας του Λάμα (Γιόγκα 12/80, σ. 20).\nΕίναι «ένα είδος σεμνοτυφίας να επιμένομε ότι μια πνευματική σχέση δεν μπορεί να είναι ταυτόχρονα και οικονομική», λέγει η οργάνωση αυτή. Και καταλήγει, πως μια καλή πνευματική σχέση μεταξύ Γκουρού και μαθητή προϋποθέτει, ότι και οι δυο πρέπει να είναι «αρκετά ανοιχτοί», ώστε να δέχονται και να δίνουν «απεριόριστα οτιδήποτε έχουν, που θα χρησιμεύσει περισσότερο στον άλλο» (Γιόγκα 12/80, σ. 20-21.23-24).\nΟ Γκουρού θα προσφέρει «πνευματική καθοδήγηση» και ο αναζητητής «υπηρεσία ή υλική υποστήριξη».\n«Ακριβώς όπως είναι αδύνατο να τρέξει το νερό μέσα από ένα σωλήνα που είναι βουλωμένος στα δύο άκρα, έτσι δεν μπορεί να γίνει μια εσωτερική ανταλλαγή η πνευματική παράδοση, χωρίς να γίνεται ελεύθερα αυτή η εξωτερική ανταλλαγή με ανοιχτή την καρδιά» (Γιόγκα 12/80, σ. 24).\nΣτο έντυπο «Γιόγκα-Τάντρα-Διαλογισμός» του Σατυαναντασράμ (πολυγρ., σ. 39) αναφέρεται απόσπασμα από τον Χαλίλ Γκιμπράν, στο οποίο λέγει: «η μαγική λέξη που μας επιτρέπει να σας αφήσω να περάσετε την πρώτη πόρτα προς το μυστικό δρόμο για την αλήθεια» είναι «η γενναιοδωρία σας». «Διότι η αλήθεια που έχω στο νου μου για σας, είναι κάτι που μπορούν να φθάσουν μόνο οι μεγαλόψυχοι και οι γενναιόδωροι – αλήθεια, κανείς άλλος».\nΗ «ιερή προσφορά» δεν είναι για τον Γκουρού, αλλά «για τον αυτοεξαγνισμό και την πνευματική πρόοδο του ίδιου του μαθητή», λέγει ο Σατυανάντα· και εννοεί πως ο μαθητής πρέπει να είναι ευγνώμων γιατί ο Γκουρού ευαρεστήθηκε να δεχθεί τα περιουσιακά στοιχεία που του παραχωρούνται και να μη τα αρνηθεί! (Σατυανάντα, Φως, σ. 54).\n«Ο μαθητής προσφέρει το καλύτερο από τις αποδοχές ή τα περιουσιακά του στοιχεία στον Γκουρού σαν απόδειξη της αφοσίωσης του στην πνευματική δύναμη του Γκουρού. Αυτή η προσφορά φέρνει τον Γκουρού και τον μαθητή πιο κοντά, και προοδευτικά εδραιώνονται όλο και βαθύτεροι σύνδεσμοι… Ο μαθητής θα πρέπει να νιώθει, ότι δεν υπάρχει τίποτα στον κόσμο που θα δίσταζε να κάνει για τον Γκουρού του.\nΟ Γκουρού αξίζει το καλύτερο απ’ ότι υπάρχει, επειδή έχει δεσμεύσει τον εαυτό του στο πνευματικό ανέβασμα άλλων είτε αυτοί είναι πλούσιοι είτε φτωχοί· ευτυχισμένοι ή δυστυχισμένοι· αδύναμοι ή δυνατοί· χωρίς περιμένει τίποτα σε ανταπόδοση. Δεν θα πρέπει να διστάζει κανείς να υπηρετεί μια τέτοια ψυχή» (Σατυανάντα, Φως, σ. 121).\nΤο Σατυαναντασράμ επιτίθεται εναντίον των μαθητών που είναι «απρόθυμοι στο να μοιράσουν τα περιουσιακά τους στοιχεία με τον Γκουρού εξ αιτίας της περιορισμένης τους κατανόησης» (Φως, σ. 121). Όμως ο Σατυανάντα δεν είναι πρόθυμος να μοιράσει τα δικά του υλικά μέσα με τους «αναζητητές», που τον επισκέπτονται στο άσραμ του στην Ινδία, χωρίς να διαθέτουν αρκετά δολλάρια!\nΔεν υπάρχει αμφιβολία, πως πρόκειται για καλά οργανωμένο σχέδιο, που αποβλέπει στο να «πάρουν οι Γκουρού τα χρήματα πίσω, που τους είχε πάρει η Δύση»! (F. W. Haack, Guruismus, σ. 60). Το ιδανικό που το Σατυαναντασράμ προτείνει στους Έλληνες οπαδούς, είναι «να τα προσφέρουν όλα όσα έχουν στα πόδια του Γκουρού, με την πλήρη εμπιστοσύνη, ότι αυτά βρίσκονται σε καλά χέρια»!\n«Τελικά, πόσο καιρό θα χαραμίζετε τα χρήματα σας σε αυτοκίνητα και σπίτια και ρούχα; Πόσο καιρό θα κάνετε τα χατήρια του εαυτού σας; απλώς μεθάτε τον εαυτό σας σε βαθύτερη αυταρέσκεια και αδράνεια. Είναι καλύτερο να δώσετε στον Γκουρού αυτό που έχετε σε αφθονία, έτσι ώστε αυτός να μπορεί να το χρησιμοποιήσει για ένα ανώτερο σκοπό… Τα υλικά περιουσιακά στοιχεία που έχετε συσσωρεύσει, τα πλούτη που έχετε μαζέψει, τα σπίτια, τα αυτοκίνητα, και τα άλλα σύνεργα που έχετε συλλέξει, δεν έχουν κατευνάσει την δυσαρέσκεια σας. Μάλιστα, διαπιστώνετε ότι, σε τελευταία ανάλυση, έχουν προκαλέσει περισσότερα βάσανα». Δεν πρέπει λοιπόν ο Γκουρού να ευχαριστήσει τον μαθητή για την προσφορά, αλλά, αντίθετα, ο μαθητής πρέπει να είναι ευγνώμων στον Γκουρού, γιατί τον απάλλαξε από τέτοια «βάσανα». Συνήθως θεωρούμε καθήκον του «δέκτη» να είναι «ευγνώμων» για τη «γενναιοδωρία»˙ όμως «με τον Γκουρού είναι τελείως το αντίθετο» (Σατυανάντα, Φως, σ. 122-123).\nΑνιδιοτελής υπηρεσία (Γκουρού Σέβα).\nΓκουρού Σέβα σημαίνει ανιδιοτελής υπηρεσία, δηλαδή απλήρωτη εργασία. Οι οπαδοί του γκουρουϊσμού, εκτός από ότι προσφέρουν τα περιουσιακά τους στοιχεία, καλούνται να εργασθούν για τον Γκουρού χωρίς οικονομική απολαβή ή άλλο υλικό συμφέρον. Το Σατυανάντασραμ ισχυρίζεται, πως αυτή η «ανιδιοτελής υπηρεσία» αποτελεί προσπάθεια «για τον εξαγνισμό του νου από τις χονδροειδείς επιθυμίες του». Για όσους βρίσκονται στο Άσραμ αναφέρει:\n«Το Άσραμ δεν είναι ένα μέρος, όπου Σαννυάσινς κάθονται τεμπέλικα και μιλάνε για θεό ή Μπράχμαν όλη μέρα. Οι Σαννυάσινς εργάζονται αδιάκοπα από το πρωί μέχρι το βράδυ. Κάνουν όλων των ειδών τις δουλειές. Αλλά υπάρχει μια διαφορά. Κι αυτή η διαφορά είναι η νοοτροπία με την οποία αυτοί εργάζονται. Η εργασία που κάνουν δεν είναι ιδιοτελής ή με εγωιστικό κίνητρο. Δεν εμπεριέχει προσδοκία ανταμοιβής. Από τη στιγμή που ο Σαννυάσιν έχει εδραιώσει αυτή τη νοοτροπία και επίγνωση, μπορεί να εργαστεί οπουδήποτε” – (Σατυανάντα, Φως, σ. 133.63).\n«Όταν έρχεσθε στο Άσραμ, και υπηρετείτε τον Γκουρού, κι εργάζεσθε γι’ αυτόν, καθαρίζετε ασυνείδητα το δρόμο κι επιτρέπετε στην ενέργεια να προχωρήσει στα ανώτερα και πιο δυναμικά κέντρα», υπόσχεται το Σατυανάντασραμ. Και καταλήγει: «Καθώς παραμένετε στο Άσραμ και εργάζεσθε σκληρά, διαπιστώνετε ένα πλήρη μετασχηματισμό στον εαυτό σας» (Σατυανάντα, Φως σ. 141).\nΣτα παλαιά σκλαβοπάζαρα, εκείνοι που αγόραζαν τους σκλάβους, ήσαν υποχρεωμένοι να φροντίσουν για τη στέγαση και τη διατροφή τους. Όμως στο σύγχρονο σκλαβοπάζαρο τού Σατυανάντασραμ όλοι πρέπει να κληρώσουν ακόμη και για υποτυπώδη διαμονή και ανάξια λόγου διατροφή 100 δολλάρια την εβδομάδα! (Ηaack, Guruismus, σ. 60).\nΣύμφωνα με διαφημιστικό έντυπο της κίνησης (στα γερμανικά) η απασχόληση στο Άσραμ είναι πλήρης! Η ημέρα αρχίζει στις 4 το πρωί και τελειώνει στις 9 το βράδυ. Το φαγητό είναι πολύ απλό: Chapatis (είδος ψωμιού), ρύζι, λαχανικά και Dal (είδος σάλτσας από όσπρια). Δεν επιτρέπεται η αγορά τροφίμων έξω από το άσραμ, γιατί θα μπορούσαν να είναι «ακάθαρτα ή δηλητηριασμένα» (Haack, Guruismus, σ. 58). Οι επισκέπτες παρακινούνται να μη εγκαταλείπουν το άσραμ.\nΣύμφωνα με άλλη πληροφορία της κίνησης «το Άσραμ ξυπνάει στις 3 π. μ. και μέχρι τις 5 π. μ. όλοι οι ένοικοι είναι απασχολημένοι με το να καθαρίζουν και να κάνουν λίγη μελέτη ή γράψιμο, που δίδεται προσωπικά. Όλη οι άνθρωποι στο Άσραμ είναι απασχολημένοι με πρακτική χειρωνακτική δουλειά. Έχουμε δημιουργήσει πολλή δουλειά για να κρατούμε το νου κατάλληλα απασχολημένο, και όλοι οι ένοικοι τού Άσραμ είναι απασχολημένοι σ’ αυτές τις αυτοδημιούργητες δραστηριότητες» (Γιόγκα 7/81, σ. 10).\nΑυτήν τη στιγμή έχουμε στον ιστότοπό μας 48 επισκέπτες


Η Παραθαλάσσια Βίλα Καλλιστώ είναι μια παραλιακή βίλα που μπορεί να φιλοξενήσει μέχρι επτά άτομα. Βρίσκεται σε απόσταση 50 μέτρων από την παραλία, σε έναν ήσυχο δρόμο με λίγους γείτονες.\nΥπάρχει ιδιωτικό πάρκινγκ για το αυτοκίνητό σας και ένας κήπος με λουλούδια σας καλωσορίζει στην είσοδο. Στην πίσω αυλή θα βρείτε την ιδιωτική πισίνα και μια αρκετά μεγάλη έκταση με γκαζόν, όπου υπάρχει και καθιστικό.\nΗ Παραθαλάσσια Βίλα Καλλιστώ\nΑυλή με γκαζόν και καθιστικό χώρο\nΟ λουλουδόκηπος σας καλωσορίζει στην είσοδο\nΗ Βίλα στο ηλιοβασίλεμα\nΘερμαινόμενο τζακούζι στην ταράτσα\nΗ βίλα έχει πρόσβαση στο ίντερνετ, είναι κλιματιζόμενη και εξοπλισμένη με θερμαινόμενο τζακούζι, επιτραπέζιο ποδοσφαιράκι και τραπέζι μπιλιάρδου. Είναι μια ιδανική επιλογή τόσο για οικογένειες με παιδιά όσο και παρέες!\nΜπορείτε να απολαύσετε την εκπληκτική θέα στη θάλασσα και τα ηλιοβασιλέματα, από τα μπαλκόνια, το αίθριο της πισίνας ή τον καθιστικό χώρο στο γκαζόν.\nΗ θέα στη θάλασσα από την ταράτσα\nΗλιοβασίλεμα από την ταράτσα\nΤο αίθριο της πισίνας\nΗλιοβασίλεμα δίπλα από την πισίνα\nΟ καθιστικός χώρος στην αυλή\nΗ είσοδος στο ισόγειο οδηγεί σε μια μεγάλη περιοχή που αποτελείται από το καθιστικό και την τραπεζαρία. Δεν υπάρχουν πόρτες που να χωρίζουν τα δωμάτια, επιτρέποντας τη βέλτιστη κυκλοφορία του αέρα σε αυτόν τον μεγάλο χώρο.\nΕκτός από το σαλόνι και την τραπεζαρία, σε αυτό τον χώρο οι επισκέπτες θα βρουν επίπεδη τηλεόραση, μέσα ψυχαγωγίας (DVD player, Play Station), τραπέζι μπιλιάρδου και επιτραπέζιο ποδοσφαιράκι.\nΕυρύχωρο καθιστικό με τραπέζια δραστηριοτήτων\nΗλιοβασίλεμα από το σαλόνι\nΣτο ισόγειο υπάρχει ένα κοινόχρηστο W/C, όπου θα βρείτε επίσης και το πλυντήριο ρούχων.\nΗ κουζίνα βρίσκεται στο ισόγειο, με άμεση πρόσβαση στον χώρο της τραπεζαρίας.\nΟ εξοπλισμός κουζίνας περιλαμβάνει ηλεκτρική κουζίνα (φούρνο και εστία), ψυγείο / καταψύκτη, φούρνο μικροκυμάτων, πλυντήριο πιάτων, καφετιέρα φίλτρου, τοστιέρα και βραστήρα.\nΗ κουζίνα δίπλα στην τραπεζαρία\nΗλιόλουστη και πλήρως εξοπλισμένη κουζίνα\nΆμεση σύνδεση με την τραπεζαρία\nΥπάρχουν τρία υπνοδωμάτια: δύο κύρια υπνοδωμάτια με διπλά κρεβάτια και ιδιωτικό μπάνιο, καθώς και ένα υπνοδωμάτιο με δύο μονά κρεβάτια. Όλα τα υπνοδωμάτια είναι κλιματιζόμενα και εξοπλισμένα με ευρύχωρες ντουλάπες, καθρέφτες και σιφονιέρες.\nΤα δύο κύρια υπνοδωμάτια έχουν πρόσβαση σε κοινό, μεγάλο μπαλκόνι με θέα στη θάλασσα. Στο μπαλκόνι θα βρείτε τραπέζι και καρέκλες εξωτερικού χώρου.\nΤο διπλό κρεβάτι στην πρώτη διπλή κρεβατοκάμαρα\nΤο διπλό κρεβάτι στην δεύτερη διπλή κρεβατοκάμαρα\nΠρώτη κύρια κρεβατοκάμαρα\nΤο υπνοδωμάτιο είναι κλιματιζόμενο και εξοπλισμένο με διπλό κρεβάτι, ευρύχωρη ντουλάπα, καθρέφτη και σιφονιέρα.\nΤο δωμάτιο έχει πρόσβαση σε κοινό μπαλκόνι με θέα στη θάλασσα.\nΥπάρχει ιδιωτικό μπάνιο με μπανιέρα και W/C.\nΤο διπλό κρεβάτι στην πρώτη κύρια κρεβατοκάμαρα\nΠρόσβαση σε μπαλκόνι με θέα στη θάλασσα\nΑνεμπόδιστη θέα προς τη θάλασσα και το μεσογειακό τοπίο\nΘέα στην πίσω αυλή από το μπαλκόνι\nΜεγάλο ιδιωτικό μπάνιο\nΔεύτερη κύρια κρεβατοκάμαρα\nΥπάρχει ιδιωτικό μπάνιο με ντουζιέρα και W/C.\nΤο διπλό κρεβάτι στη δεύτερη κύρια κρεβατοκάμαρα\nΤο υπνοδωμάτιο είναι κλιματιζόμενο και εξοπλισμένο με δύο μονά κρεβάτια, ευρύχωρη ντουλάπα, καθρέφτη και μικρή σιφονιέρα.\nΤο δωμάτιο έχει πρόσβαση σε ένα μικρό μπαλκόνι με θέα στη θάλασσα.\nΟι ένοικοι του δωματίου μπορούν να χρησιμοπούν το κοινό μπάνιο του 1ου ορόφου, που βρίσκεται στην ακριβώς παρακείμενη πόρτα.\nΔίκλινο υπνοδωμάτιο με μονά κρεβάτια\nΣιφονιέρα και καθρέφτης\nΗλιοβασίλεμα από το μπαλκόνι\nΕκτός από το κοινόχρηστο W/C που βρίσκεται στο ισόγειο, υπάρχει ένα κοινό μπάνιο στον πρώτο όροφο με ντουζιέρα και W/C.\nΟικογενειακό μπάνιο με ντουζιέρα και W / C\nΤο κοινό μπάνιο στον πρώτο όροφο\nΣτον τελευταίο όροφο υπάρχει μια απομονωμένη ταράτσα, η οποία είναι εξοπλισμένη με έπιπλα εξωτερικού χώρου.\nΕδώ θα βρείτε επίσης το τζακούζι, η πρόσβαση στο οποίο παρέχεται κατόπιν συμφωνίας και με επιπλέον χρέωση.\nΚαθιστικό στην ταράτσα\nΤο τζακούζι και το καθιστικό\nΑφήστε το πεδίο όρασής σας να γεμίσει με τον αψεγάδιαστο συνδυασμό της θάλασσας προς τα δυτικά και των βουνών προς τα ανατολικά. Η ανεμπόδιστη θέα του τοπίου θα χαλαρώσει τη διάθεσή σας και θα σας εμπνεύσει για να εξερευνήσετε τη γύρω περιοχή και να ανακαλύψετε τις φυσικές της ομορφιές.\nΘέα στη θάλασσα από την ταράτσα\nΑνεμπόδιστη θέα του τοπίου\nΠεριμετρική θέα από την οροφή\nΗ πισίνα έχει διαστάσεις 9 μ x 4,5 μ και το βάθος αυξάνεται σταδιακά, ξεκινώντας από 0,80 μ και φτάνοντας τα 1,60 μ στο βαθύτερο άκρο.\nΟ εξοπλισμός της πισίνας περιλαμβάνει ξαπλώστρες, σκίαστρα και σωσίβια έκτακτης ανάγκης, καθώς και υπαίθριο ντους.\nΤο αίθριο της πισίνας είναι προσβάσιμο από το σαλόνι. Εκεί θα βρείτε έπιπλα κήπου, έτσι ώστε να μπορείτε εύκολα να απολαύσετε τα γεύματά σας έξω, δίπλα στην πισίνα.\nΘέα από την πισίνα\nΗλιοβασίλεμα από την πισίνα\nΗ πισίνα και η βίλα τη νύχτα\nΗ αυλή με το γκαζόν εκτείνεται μετά την πισίνα και μέχρι την παραλία. Υπάρχει μια περιοχή με τσιμεντο που χρησιμεύει ως καθιστικός χώρος, με βάση για ομπρέλα ήλιου.\nΤο καθιστικό στην αυλή\nΗ έκταση γκαζόν δίπλα στην πισίνα\nΗ πίσω αυλή κατά το σούρουπο\nΣτο τέλος της αυλής υπάρχει ένα μονοπάτι που οδηγεί κατευθείαν στην παραλία. Η απόσταση είναι λιγότερο από 50 μέτρα περπατώντας.\nΜια παραλία που είναι σαν ιδιωτική\nΗ αυλή συνορεύει με την παραλία\nΑπομονωμένη περιοχή και ατελείωτη αμμουδιά\nΗ παραλία είναι αμμώδης με μερικούς βραχώδεις σχηματισμούς, οι οποίοι απαντώνται κατά τόπους αλλά είναι ορατοί κι εύκολο να τους αποφύγετε.\nΑυτό το παραθαλάσσιο μέρος του κόλπου της Χρυσοχούς δεν είναι τουριστικά δημοφιλές, πράγμα που σημαίνει ότι θα συναντήσετε μια παραλία η οποία σας προσφέρει ηρεμία. Αυτό το σκηνικό της "ιδιωτικής παραλίας" είναι ιδανικό για ρομαντικούς περιπάτους, ή εναλλακτικά, σας επιτρέπει να καταπιαστείτε με πολλά είδη θαλάσσιων σπορ και παραλιακών παιχνιδιών, χωρίς περιορισμό χώρου.\nΠαραλία ιδανική για ρομαντικούς περιπάτους\nΜαγευτικά ηλιοβασιλέματα στη Μεσόγειο θάλασσα\nΠαραλία που εκτείνεται για χιλιόμετρα\nΟι επιπλέον παροχές παρέχονται κατόπιν αιτήματος, με ή χωρίς επιπλέον χρέωση. Το πρόσθετο τέλος, κατά περίπτωση, θεωρείται απαραίτητο ως εγγύηση ορθής χρήσης εκ μέρους των επισκεπτών και διατίθεται για τη σωστή συντήρηση των μηχανημάτων.\nΘα βρείτε την ψησταριά στον κήπο και τα σχετικά σύνεργα παρέχονται ως μέρος των μαγειρικών σκευών. Σας ενθαρρύνουμε να κάνετε χρήση του μπάρμπεκιου και να απολαύσετε αξέχαστα γεύματα με την οικογένεια και τους φίλους σας.\nΕπιπλέον κρεβάτι / βρεφικό κρεβάτι\nΠαρέχεται δωρεάν βρεφικό κρεβάτι (κούνια) κατόπιν αιτήματος. Σε περίπτωση που απαιτείται επιπλέον κρεβάτι, υπάρχει ένα πτυσσόμενο κρεβάτι που παρέχεται χωρίς χρέωση.\nΚαρεκλάκι για μωρά\nΣτην ταράτσα βρίσκεται ένα θερμαινόμενο τζακούζι. Η πρόσβαση στο τζακούζι επιτρέπεται μετά από επιπλέον χρέωση ανά εβδομάδα.\nΤαράτσα με έπιπλα εξωτερικού χώρου και τζακούζι\nΔυνατότητες χαλάρωσης στην ταράτσα\nΑπολαύστε το τζακούζι με θέα στη θάλασσα\nΜπιλιάρδο και επιτραπέζιο ποδοσφαιράκι\nΈνα τραπέζι μπιλιάρδου και ένα επιτραπέζιο ποδοσφαιράκι είναι διαθέσιμα για την ψυχαγωγία σας με επιπλέον χρέωση ανά εβδομάδα, το οποίο μπορεί να κανονιστεί πριν ή κατά τη διάρκεια της διαμονής σας.\nΤο ποδοσφαιράκι και μπιλιάρδο στο καθιστικό\nΤο τραπέζι μπιλιάρδου


Πολλαπλές Χριστουγεννιάτικες επισκέψεις στο Γηροκομείο | ΕΣΤΙΑ ΚΩΝΣΤΑΝΤΙΝΟΥΠΟΛΕΩΣ\nΠολλαπλές Χριστουγεννιάτικες επισκέψεις στο Γηροκομείο\nΤο ενδιαφέρον των συμπολιτών μας την εβδομάδα των Χριστουγέννων για τους γηροκομούμενους, ήταν ιδιαίτερα έκδηλο και εντυπωσιακό.\nΟι εκδηλώσεις συμπαράστασης ξεκίνησαν από την Τετάρτη 20 Δεκεμβρίου. Μας επισκέφθηκε το ντουέτο Λουμινίτσα & Κώστας οι οποίοι διασκέδασαν τους φιλοξενούμενους και το προσωπικό, με βιολί και βιολοντσέλο ενώ παράλληλά με την μουσική υπήρξε καλλιτεχνική προβολή με projector. Το ενδιαφέρον του κοινού υπήρξε έκδηλο με πλήρη αφοσίωση στο πρόγραμμα. Στο τέλος μετά από παράκληση των γηροκομούμενων υποσχέθηκαν να επαναλάβουν την επίσκεψη.\nΤην Πέμπτη 21 Δεκεμβρίου, επισκέφθηκε το γηροκομείο μας ο Μορφωτικός Σύλλογος Χάλκης υπό τον Προέδρο κ. Περικλή Πασχαλίδη και 30-μελή ομάδα στην οποία συμμετείχε ο κος Απόστολος Βερβέρογλου. Οι επισκέπτες προσέφεραν ποικίλα Χριστουγεννιάτικα γλυκίσματα ενώ ο κ. Βερβέρογλου φρόντισε -όπως πάντα- να διασκεδάσει το κοινό με μουσική και τραγούδια που ξεσήκωσαν το κοινό και χόρεψαν με πολύ κέφι όλοι οι παριστάμενοι. Ήταν ομολογουμένως από τα πιο διασκεδαστικά απογεύματα στο γηροκομείο μας.\nΤην Παρασκευή 22 Δεκεμβρίου επισκέφθηκε το γηροκομείο μας η Προέδρος Κοινωνικής Στήριξης Παλαιάς Φώκαιας κα Αναστασία Τσιακάλου συνοδευόμενη από μέλη του Συλλόγου και 4 νέους, μαθητές λυκείου της περιοχής, οι οποίοι έπαιξαν τα Χριστουγεννιάτικα κάλαντα δημιουργώντας εορταστική ατμόσφαιρα. Η κα Τσιακάλου προσέφερε στο γηροκομείο 30 κιλά κοτόπουλα, άφθονους χυμούς, είδη προσωπικής φροντίδας κ.α.\nΤην Παρασκευή μας επισκέφθηκαν επίσης πολυμελής ομάδα μαθητών και μαθητριών από το Δ. Δημοτικό σχολείο της Π. Φώκαιας όπου εμπλούτισαν την κεντρική αίθουσα του γηροκομείου με ακούσματα από κάλαντα όλης της γιορτινής περιόδου (Χριστουγέννων, Πρωτοχρονιάς και Φώτων).\nΤο Σάββατο 23 Δεκεμβρίου απόγευμα, μας επισκέφθηκε ο Χορευτικός Σύλλογος Αγίας Ειρήνης Π. Φώκαιας ο οποίος ψυχαγώγησε τους γηροκομουμένους με ποικίλους παραδοσιακούς χορούς και φιγούρες.\nΤο Διοικητικό Συμβούλιο, η Διεύθυνση του γηροκομείου οι εργαζόμενοι και κυρίως οι φιλοξενούμενοι σας ευχαριστούν από καρδιάς και σας εύχονται να μπορείτε πάντα να προσφέρετε χαρά, αγάπη και οποιαδήποτε μορφής βοήθεια, στους έχοντες ανάγκη αναξιοπαθούντες.\n[Best_Wordpress_Gallery id=”73″ gal_title=”Πολλαπλές Χριστουγεννιάτικες επισκέψεις στο Γηροκομείο”]\nComments Off on Πολλαπλές Χριστουγεννιάτικες επισκέψεις στο Γηροκομείο


Σε ποιον ανήκει η γη; Για όσους αντιδικούν περί γης (Άγιος Νικόλαος Βελιμίροβιτς) | Η ΑΛΛΗ ΟΨΙΣ\nΕάν κάποιος από μας τους θνητούς, αγαπητά αδέλφια, σηκωνόταν στο ύψος του Θεού, μόνο για εικοσιτέσσερις ώρες, και παρατηρούσε τη ζωή όλων των ανθρώπων στη γη, θα έπρεπε δώδεκα ώρες να γελά και δώδεκα ώρες να κλαίει. Αφού οι άνθρωποι είναι με το μισό της ζωής τους γελοίοι, με το μισό θλιβεροί. Και όταν είναι γελοίοι, δεν καταλαβαίνουν πόσο θλιβεροί είναι, ενώ όταν είναι θλιβεροί, δεν καταλαβαίνουν πόσο γελοίοι είναι. Είναι γελοίοι οι άνθρωποι όταν δίνουν υπερβολική σημασία στη σοφία τους, στον πλούτο και στην ευτυχία· είναι θλιβεροί όταν απελπίζονται εξαιτίας της φτώχειας και της αδικίας και του θανάτου. Είναι γελοίοι όταν καμώνονται τα παλικάρια και απειλούν τον ουρανό με τη δύναμή τους, είναι θλιβεροί όταν ριγμένοι και καταπατημένοι ρίχνουν τη στάχτη στο κεφάλι τους και μοιρολογούν: «Μακάρια είναι τα σκουλήκια και τα μυρμήγκια κάτω από τα πόδια μας, αφού αυτά μπορούν να υποφέρουν και σωπαίνουν»! Είναι γελοίοι οι άνθρωποι στην ειρήνη και θλιβεροί στον πόλεμο. Γελοίοι ως αφέντες και θλιβεροί ως υπηρέτες. Όμως, σε τίποτα δεν είναι οι άνθρωποι τόσο γελοίοι ούτε τόσο θλιβεροί όπως στη μεγάλη δίκη περί του σε ποιον ανήκει η γη;\nΟ αδελφός σπρώχνει τον αδελφό: «Φύγε από τη γη μου!». Ο Κάιν σκοτώνει τον Άβελ, εφόσον δεν μπορούν να συνυπάρχουν δυο αφεντικά της ίδιας γης.\nΗ νεότερη γενιά διώχνει τους γέρους από τη γη με υπερηφάνεια: «Φύγετε πια, είναι δική μας η γη!». οι γέροι αντιδρούν ανιαρά και υπερασπίζονται το δικαίωμά τους: «Γιατί έρχεστε, εσείς οι αυθάδεις νεαροί, στη γη μας;».\nΤο παρόν καταπιέζει το παρελθόν: «Πήγαινε, εγώ είμαι εδώ νοικοκύρης!». Το μέλλον σπρώχνεται στο τώρα με θόρυβο: «Πήγαινε, εγώ έρχομαι, έχω δικαίωμα!».\nΟ ένας αφέντης του κόσμου πίσω από τον άλλον εξαφανίζεται, ενώ η γη παραμένει. Μόλις κάποιος χτυπήσει με το πόδι του τη γη, λέει: «Αυτό είναι δικό μου!». Πριν προλάβει ο ήχος της φωνής του να χαθεί, έρχεται ο θάνατος και τον κάνει βουβό. Έρχεται ο δεύτερος, ο τρίτος, ο τέταρτος. Μετά από τον Ραμσή ο Δαρείος, μετά από τον Δαρείο ο Αλέξανδρος, ύστερα ο Κάρολος, ο Πέτρος, ο Ναπολέων. Ο καθένας χτυπά με το πόδι του και ονομάζει τη γη δική του. Όμως, όπως έρχονται, έτσι και φεύγουν. Έρχονται με θόρυβο, με το ταχύτατο τραίνο, στα φτερά του χρόνου, και με το ίδιο τραίνο φεύγουν βιαστικά προς την αντίθετη κατεύθυνση. Μόλις κάθισαν, μόλις έγραψαν στον εαυτό τους χαρτιά ιδιοκτησίας για τη γη, μόλις κατέβασαν το μπόγο τους και βρέθηκαν στην καρέκλα, τότε ξαφνικά τα αόρατα φτερά, που τους έφεραν, τους πιάνουν χωρίς να το αισθανθούν και τους παίρνουν με την ίδια ταχύτητα. Πού υπάρχει το βήμα εκείνων που κατά χιλιόμετρα τους αναγνώρισαν τα χαρτιά ιδιοκτησίας της γης; Δεν υπάρχουν, έτρεξαν μαζί κι αυτοί. Πού είναι εκείνοι που τους αντικατέστησαν και επάνω στα δικά τους χαρτιά έγραψαν το όνομά τους; Δεν υπάρχουν, έφυγαν τρέχοντας κι αυτοί. Τώρα στη θέση τους κάθονται άλλοι, θρονιασμένοι στην καρέκλα τους, με τα δικά τους χαρτιά στα χέρια τους· κάθονται και λένε: «H γη είναι δική μας!». Kαι εκατομμύρια άλλοι στέκονται γύρω τους και επιβεβαιώνουν: «Έτσι είναι». Kαι όσο αυτοί λένε αυτά, τα αόρατα φτερά μαζεύονται και γύρω από τους μεν και γύρω από τους δε και χωρίς να το αισθανθούν τους παίρνουν για να τους μεταφέρουν μακριά στο άγνωστο.\nΌμως, όπως οι άνθρωποι, έτσι και τα άλλα γήινα όντα ζητούν το δικαίωμά τους στη γη. Το βόδι διεκδικεί το δικαίωμά του στη γη με τα κέρατα, το φίδι με το δηλητήριο, η τίγρης με τα νύχια, ο σκαντζόχοιρος με τ’ αγκάθια, το φυτό με την καθορισμένη του θέση, τα βράχια με τη σκληρότητά τους και την επιφάνειά τους, η θάλασσα με τις φουρτούνες της, η φλόγα με τον ορμητικό της θυμό. Ο καθένας με τον τρόπο του λέει την πεποίθησή του: «Η γη είναι δική μου!». Και ο καθένας σπρώχνει τον άλλον: «Μακριά από εδώ!».\nΚαι εάν κάθε πράγμα στη γη ήξερε και ήθελε να πει την αλήθεια, κανένα δεν θα επαναλάμβανε τις λέξεις: «Η γη είναι δική μου!». Εάν έλεγαν στη θάλασσα: «είναι δική σου η γη, εσύ έχεις το μεγαλύτερο πλάτος και βάθος», εκείνη θα απαντούσε: «Εγώ θα εξατμιστώ, ενώ η γη θα παραμείνει». Εάν έλεγαν στα ζώα: «είναι δική σας η γη», εκείνα θα απαντούσαν: «Εμείς είμαστε καλεσμένα στο ξένο τραπέζι· εμείς θα φύγουμε, ενώ το τραπέζι θα παραμείνει».\nΕάν έκαναν την ίδια ερώτηση στο χόρτο και τα άνθη στον αγρό, θα έπαιρναν την απάντηση: «Λίγο-λίγο κι εμείς θα μαραζώσουμε, ενώ η γη θα παραμείνει να στολίζεται μ’ άλλα άνθη και να σκεπάζεται μ’ άλλα χόρτα».\nΚαι εάν ρωτούσαν τον άνθρωπο, εάν του έθεταν την ίδια ερώτηση, και εάν αυτός σκεπτόταν πρώτα, η απάντησή του θα έπρεπε να είναι: «Εγώ είμαι ταξιδιώτης προς το νεκροταφείο. Πού βρίσκονται εκείνοι που υπήρχαν πριν από μένα; Όντως, κι εγώ θα βαδίσω στο δρόμο τους –γυμνός ήρθα, γυμνός και θα φύγω. Πάνω στους τάφους περπατώ, από τους τάφους τρέφομαι: τρώω σκόνη νεκρών και το σώμα μου αυξάνεται, και αισθάνομαι ότι η ψυχή των νεκρών απλώνεται επάνω στο νεκροταφείο και φτάνει έως τη δική μου ψυχή. Σε ποιον ανήκει η γη ρωτήστε άλλον, ούτε δική μου είναι, ούτε εγώ είμαι δικός μου!».\nΌμως, τέτοια απάντηση λίγοι ξέρουν, και ακόμα λιγότεροι θέλουν να τη δώσουν. Δεν τη δίνουν ούτε τα νεκρά πράγματα ούτε τα μισοπεθαμένα ούτε τα ζωντανά. Ο άνθρωπος σήμερα όχι μόνο δεν τη δίνει, αλλά σιωπηλά παραμένει με την πεποίθηση ότι η γη είναι δική του. Αυτός πεθαίνει και αφήνει στον γιό του αυτή την πεποίθηση· πεθαίνει ο πατέρας, όμως δίκαια τη γη κληρονομεί ο γιος. Και όχι μόνο δεν χρησιμεύουν οι νεκροί ως απόδειξη για τους ζωντανούς ότι η γη δεν είναι δική τους, αλλά, αντίθετα, οι ζωντανοί επικαλούνται τους νεκρούς για να αποδείξουν το δικαίωμά τους στη γη. «Εδώ πέθανε ο πατέρας μου», δηλαδή «αυτό είναι δικό μου». «Εδώ είναι οι τάφοι των προγόνων μου, άρα αυτή η γη είναι δική μου». Έτσι αποδεικνύεται. Και όσοι περισσότεροι νεκροί, τόσο περισσότερες οι αποδείξεις περί ιδιοκτησίας. Οι άνθρωποι μιλούν και περί της αιώνιας ιδιοκτησίας της γης. Ο γείτονας πουλά στο γείτονα τη γη για «αιώνια ιδιοκτησία και αιώνια χρήση». Πεθαίνουν οι πωλητές και οι αγοραστές, και οι γιοί τους και τα εγγόνια τους αποκαλούν τη γη δική τους, ή την ξαναπωλούν ή την αγοράζουν για «αιώνια ιδιοκτησία και αιώνια χρήση». Και όσο περισσότερο η γη μεταμορφώνεται σ’ ένα πυκνό νεκροταφείο, τόσο οι νέες γενιές με μεγαλύτερη υπερηφάνεια λένε: Αυτή η γη είναι δική μας! Και με όλο και μεγαλύτερη αποφασιστικότητα τη διαθέτουν και την εμπορεύονται.\nΕν τω μεταξύ, η γη δεν θα μπορούσε ποτέ να παραδεχτεί ότι η ίδια είναι ιδιοκτησία των ανθρώπων. Η γη θα μπορούσε να πει στους ανθρώπους: «Ποιοι είστε εσείς που αντιδικείτε για μένα; Εγώ υπήρχα και όταν εσείς δεν υπήρχατε, και θα υπάρχω και όταν εσείς δεν θα υπάρχετε. Υπήρχε καιρός όταν εγώ ήμουν ντυμένη στο νερό. Έλαμπα τότε σαν ένας γυαλιστερός, στρογγυλός καθρέφτης, στον οποίο καθρεφτίζονταν ο ήλιος και τα άστρα. Εκτός της εικόνας του ήλιου και των άστρων επάνω μου, τότε δεν υπήρχαν άλλοι κάτοικοι. Όταν εγώ έχασα την πρωταρχική μου λάμψη, μόλις τότε εσείς εμφανιστήκατε επάνω μου. Ερχόσαστε ο ένας πίσω από τον άλλον, σαν φιλοξενούμενοι. Ερχόσαστε και φεύγετε. Αλλάζετε ο ένας τον άλλον σταθερά και γρήγορα, όπως εναλλάσσονται η μέρα και η νύχτα. Ούτε που ξέρετε από πού ερχόσαστε ούτε πού πηγαίνετε. Εγώ σας ρωτώ: Σε ποιον ανήκετε; Εγώ ξέρω σε ποιον ανήκω. Δεν είμαι δική σας, αυτό μπορώ να σας το πω. Εγώ είμαι μόνο το τραπέζι σας και ο τάφος σας. Λίγο ακόμα και θα είμαι μόνον ο τάφος σας. Και πάλι τότε θα είναι ειρήνη επάνω μου, ειρήνη και αντανάκλαση του ουρανού στο πρόσωπο μου. Εγώ γνωρίζω το αφεντικό μου, ενώ εσείς δεν το γνωρίζετε. Γιατί περισσότερο ανησυχείτε για αυτό που ανήκει σε σας παρά για το σε ποιον ανήκετε εσείς; Πείτε μου: Ποιου ιδιοκτησία είστε εσείς;».\nΑυτό θα μπορούσε να πει η γη σ’ εκείνους, που φιλονικούν περί του δικαιώματος και της κυριότητας επάνω της. Ο άνθρωπος παλεύει με τον άνθρωπο για τα όρια μεταξύ αγρού και αγρού, και δεν αισθάνεται ότι με το σώμα του στέκει στα σύνορα μεταξύ της ζωής και του θανάτου και με την ψυχή του στα σύνορα μεταξύ του έργου του και της δίκης του. Ένας απλός άνθρωπος αυξάνεται, αυξάνεται ώσπου να του φανεί μια μέρα ότι έφτασε έως τον ουρανό, ότι χτύπησε με το κεφάλι στον ουρανό και άκουσε ότι ο ουρανός αφήνει ήχο άδειου σκεύους. Μετά από αυτή τη φαινομενική εμπειρία ένας συνηθισμένος άνθρωπος φαίνεται στον ίδιο τον εαυτό του τελείως ασυνήθιστος, και αρχίζει να θεωρεί τον εαυτό του νοικοκύρη επάνω στη γη. Οι πεθαμένοι μεταφέρονται δίπλα του κάθε μέρα και μολονότι βλέπει σε κάθε πεθαμένο τον εαυτό του και τη μοίρα του, παρόλα αυτά δεν μπορεί να αποχωριστεί από τη σκέψη ότι η γη είναι δική του. Στην πραγματικότητα δεν είναι ο ουρανός άδειο σκεύος, αλλά το κεφάλι του, και το κενό του κεφαλιού του τού φάνηκε, από πλάνη, κενότητα του ουρανού.\nΔιαφορετική ήταν η άποψη παλιά για την ιδιοκτησία της γης. Παλιά ο άνθρωπος έλεγε: «Η γη είναι του Θεού, και ύστερα δική μου!». Γι’ αυτό παλιά θυσιάζονταν και προσευχόντουσαν πιο πολύ στον Θεό. Στην Ανατολή οι βασιλιάδες ήταν ιερά πρόσωπα. Οι βασιλιάδες αισθάνονταν πάντα εξαρτημένοι από την βούληση του Θεού. Έτσι κι όλοι οι πολίτες. Πριν από μεγάλες επιχειρήσεις εξεταζόταν με διάφορους τρόπους η βούληση του Θεού. Μετά από κάθε επιτυχία ευχαριστούσαν τον Θεό. Μετά από κάθε αποτυχία στον Θεό προσφερόταν θυσία για να ησυχάσει ο θυμός του και να επιστραφεί η εύνοιά του προς το λαό ή προς κάποιο άτομο. Σε κάθε γεγονός ερμηνευόταν η βούληση του Θεού· σε κάθε μορφή στη γη έβλεπαν κρυμμένη την παρουσία ενός μικρότερου ή μεγαλύτερου θεού. Εκείνο τον καιρό, τον καιρό της πολυθεΐας και της νεότητας της ανθρωπότητας, οι άνθρωποι αισθάνονταν ως δεύτερης σημασίας πρόσωπα στη γη. Τα κύρια πρόσωπα ήταν οι θεοί. Αυτοί ήταν οι κυρίαρχοι της γης. Η γη ήταν ιδιοκτησία τους. Αυτοί ήξεραν όλα τα περί της γης: την αρχή της και το σκοπό της. Oι άνθρωποι ήταν μόνο πρόσκαιροι υπηρέτες των θεών στη γη. H γη που κρατούσαν οι άνθρωποι δεν ανήκε σ’ αυτούς αλλά στους θεούς. Αλλά και οι άνθρωποι μετά το θάνατο μπορούσαν να γίνουν θεοί. Τότε αυτοί ήταν οι πλήρεις ιδιοκτήτες εκείνης της γης στην οποία ως άνθρωποι ζούσαν, και οι δυνατοί προστάτες των απογόνων τους. Oι ζωντανοί αισθάνονταν εξαρτημένοι από τους νεκρούς. Oι νεκροί ήταν περισσότερο κυρίαρχοι της γης παρά οι ζωντανοί. Όλη η γη ήταν ιερή: αγιασμένη με τάφους και θυσιαστήρια.\nΑπ’ αυτή την παλιά πίστη, η οποία είναι ακριβώς η πίστη της νεότητας των ανθρώπων, πολλά έχουν φυλαχτεί και έως σήμερα στον απλό λαό του χωριού, αποκλειστικά του χωριού. Στο ερώτημα «σε ποιον ανήκει η γη;», ο απλός χωριάτης και σήμερα απαντά: «Στον Θεό, και ύστερα σε μας!». Στις πόλεις, όπου ο άνθρωπος από την αταξία των έργων του δεν βλέπει τα έργα του Θεού και όπου μόνο η άκρη του ουρανού προβάλλει εν μέσω βρόμικου καπνού, δίδονται κατά το πλείστον δυο διαφορετικές απαντήσεις:\nΗ μία απάντηση είναι: «Η γη είναι δική μας».\nΗ δεύτερη απάντηση είναι: «Η γη είναι δική μου».\nΚαι η πρώτη και η δεύτερη απάντηση αποκόπτονται από τις σκέψεις περί Θεού. Την πρώτη απάντηση δίνουν συνήθως εκείνοι που είναι με λίγη γη ή χωρίς καθόλου γη. «Η γη είναι δική μας», λένε εκείνοι, «και όχι μόνο δική σου ή δική του. Η γη είναι δική μας, εφόσον είμαστε όλοι σ’ αυτό το μαύρο χώμα γεννημένοι, με κοιλιές, που ζητούν από τη γη τροφή. Εγώ έχω κοιλιά, την έχει και ο γιος μου και η κόρη μου. Όλοι αυτοί έχουν ανάγκη για ψωμί, που παράγεται από τη γη. Από πού θα το πάρουμε, εάν όχι από τη γη ή από σένα, γαιοκτήμονα; Να το πάρουμε από τη γη δεν μπορούμε, αφού εσύ αυτή τη γη την καταπάτησες αποκλειστικά για τον εαυτό σου. Να το πάρουμε από σένα δεν τολμάμε, αφού αυτό ο νόμος το ονόμασε κλοπή. Να επινοήσουμε κάποια νέα γη δεν μπορούμε. Να μετακομίσουμε σε κάποιο άλλο πλανήτη, ακόμα λιγότερο. Να αλλάξουμε τις σχέσεις του παρελθόντος, που έκαναν εσένα γαιοκτήμονα και εμένα χωρίς γη, σ’ αυτό εσύ δεν συμφωνείς, και δίχως τη συμφωνία σου εγώ είμαι αδύναμος. Να δουλέψω, δεν μπορώ να δουλεύω για τόσα όσα χρειάζομαι, να κάνω οικονομία, δεν έχω από πού να κληρονομήσω, δεν έχω από ποιον. Στο σπίτι μου υπάρχουν δυο εργατικά χέρια και πέντε κοιλιές. Εσύ δεν δουλεύεις καθόλου και έχεις τροφή για πεντακόσιες κοιλιές. Τι να κάνω; Εάν είναι αλήθεια ότι η γη είναι μόνο δική σου, τότε μόνο εσύ έπρεπε και να γεννηθείς. Αλλά εφόσον και εγώ γεννήθηκα, δίπλα σου, τότε η γη δεν είναι μόνο δική σου. Η γη λοιπόν είναι δική μας, κοινή. Κι εγώ κι εσύ πρέπει να συμφωνήσουμε, χωρίς να κοιτάμε το παρελθόν και την καταγωγή, πώς θα μαζεύουμε και θα μοιράζουμε τον καρπό από τη γη. Εάν δεν θέλεις έτσι, τότε ένας από μας περισσεύει σ’ αυτό τον κόσμο: ή εγώ ή εσύ. Τότε πρέπει ή να πεθάνω εγώ από την πείνα ή εσύ από μένα. Όμως, επειδή ο θάνατος θα έρθει και για μένα και για σένα στον καιρό του, είναι κατά το συμφέρον και το δικό μου και το δικό σου να συμφωνήσουμε. Ας μοιραστούμε, λοιπόν, τη γη μας σύμφωνα με τη λογική και το δίκαιο»!\nΈτσι μιλά ο φτωχός, ο σύγχρονος προλετάριος, που δεν έχει ούτε μία πατημασιά γη ούτε οτιδήποτε άλλο που να αξίζει μία πατημασιά γη. Ενώ ο σύγχρονος καπιταλιστής, ο γαιοκτήμονας, ο φεουδάρχης, παραμένοντας σιωπηλά στην ίδια βασική άποψη του δίνει αρνητική απάντηση. Και, σιωπηλά, η βασική άποψη και του ενός και του άλλου είναι ότι ο άνθρωπος είναι κυρίαρχος της γης, ότι όντα κατώτερα του ανθρώπου είναι αδύναμα να αμφισβητήσουν αυτή την ιδιοκτησία, και ότι πάνω από τον άνθρωπο δεν υπάρχουν κάποια ανώτερα όντα, που θα μπορούσαν να ζητήσουν δικαιώματα για τη γη.\nΠοια είναι αυτή η δεύτερη απάντηση κάλλιστα φαίνεται από την εξομολόγηση ενός καπιταλιστή, που πρόσφατα τυπώθηκε στη γερμανική γλώσσα. Λέει τα εξής:\n«Εγώ ανέκαθεν αισθανόμουν βαθιά περιφρόνηση απέναντι στους αδύναμους και πεινασμένους ανθρώπους, που ζητούν μια αλλαγή οικονομική και νομική, η οποία θα έδινε και σ’ αυτούς ψωμί και δικαιώματα τόσα όσα έχει και κάθε αριστοκράτης. Επάνω σε τι βασίζουν οι προλετάριοι αυτή την απαίτησή τους; Στην ανθρωπιά και στο φυσικό δίκαιο; Εάν είναι σ’ αυτά, τότε έχασαν το παιχνίδι. Διότι θα ρωτούσα εγώ: Επάνω σε τι βασίζουν την ανθρωπιά και το φυσικό δίκαιο; Εάν η ανθρωπιά και το φυσικό δίκαιο είναι η τελευταία αρχή την οποία επικαλούνται, τότε εκείνοι πρέπει να πεθάνουν, διότι η ανθρωπιά είναι νεότερη από τον άνθρωπο και το φυσικό δίκαιο ασθενέστερο από τη φυσική δύναμη. Ο άνθρωπος ορίζει και το τι είναι η ανθρωπιά και το τι είναι το φυσικό δίκαιο. Και εφόσον είναι έτσι, τότε εγώ έχω τη δική μου ανθρωπιά και το δικό μου φυσικό δίκαιο, βασισμένα επάνω στη δύναμή μου και στον πλούτο. Κατ’ αυτή τη δική μου ανθρωπιά, πάνω από την οποία εγώ δεν αναγνωρίζω ανώτερη αρχή, εγώ πρέπει να ζω, μα εκατοντάδες χιλιάδες προλετάριοι να πεθάνουν από την πείνα, και εγώ πρέπει να ζω καλά, μα εκατοντάδες χιλιάδες αυτών να ζουν άσχημα. Ποιος είναι εκείνος που γι’ αυτό θα με πάει σε δίκη; Τα βόδια και τα άλογα σίγουρα όχι, αφού δεν καταλαβαίνουν. Οι άνθρωποι όχι, γιατί είναι αδύναμοι μπροστά μου. Η συνείδηση μου όχι, γιατί δεν την αισθάνομαι. Κάποια υπερφυσική δύναμη όχι, αφού δεν τη βλέπω. Όλο το ζήτημα ανάμεσα σ’ έμενα και σ’ εσένα, προλετάριε, τοποθετήθηκε σε μία τελείως ψηλαφητή βάση. Είναι ζήτημα ψωμιού και κοιλιάς. Καλά είναι, εφόσον δεν έμπλεξες τη μεταφυσική σ’ αυτό. Έτσι το πράγμα είναι τελείως απλό. Το ερώτημα είναι λοιπόν εάν θα είμαι χορτάτος εγώ ή εσύ ή και οι δυο θα είμαστε μόνο μισοχορτάτοι; Η απάντησή μου είναι απλή: Εγώ δεν θέλω να είμαι μισοχορτάτος, πόσο μάλλον πεινασμένος. Εγώ θέλω να είμαι μόνο χορτάτος, μα θέλω να είμαι χορτάτος ακόμα και με τίμημα την πείνα σου και το θάνατο σου. Μου λείπουν τελείως οι λόγοι για τους οποίους εγώ θα έπρεπε να μοιράζομαι τη γη και το ψωμί μαζί σου. Καμία δύναμη δεν με σπρώχνει προς αυτό, ούτε κάποια εξωτερική δύναμη με αναγκάζει. Σε μένα τίποτα δεν λέει ότι η γη είναι δική μας, ενώ όλα μου λένε ότι η γη είναι δική μου».\nΤούτη είναι η απάντηση ενός ανθρώπου που κρατά τη γη ως ιδιοκτησία του και νομίζει ότι την κρατά με αναμφισβήτητο δικαίωμα. Τούτη σήμερα θα ήταν η απάντηση πολλών χορτάτων στις απελπισμένες κριτικές των πεινασμένων. Οι πεινασμένοι ζητούν τη γη εξαιτίας της πείνας τους, οι χορτάτοι δεν τους τη δίνουν εξαιτίας της δύναμής τους.\nΔεν μπορεί να είναι ιδιοκτησία κάποιου από τον οποίο εκείνη είναι πιο δυνατή και πιο μακρόχρονη. Είναι ιδιοκτησία εκείνου που υπήρχε πριν απ’ αυτήν και θα υπάρχει και μετά απ’ αυτήν.\nΔεν μπορεί να είναι ιδιοκτησία κάποιου ο οποίος χωρίς αυτή δεν μπορεί να υπάρχει ούτε ζωντανός ούτε νεκρός – ζωντανός απ’ αυτή τρέφεται και νεκρός μέσα της σαπίζει. Η γη μπορεί να είναι ιδιοκτησία μόνο εκείνου ο οποίος δεν τρέφεται απ’ αυτή και δεν σαπίζει μέσα της. Δεν μπορεί να ανήκει η γη σ’ εκείνον που εξαρτάται απ’ αυτή, αλλά σ’ εκείνον που είναι ανεξάρτητος απ’ αυτήν. Εκείνος που εξαρτάται απ’ αυτή είναι δική της ιδιοκτησία, και όχι εκείνη δική του. Δεν είναι ιδιοκτησία των ανθρώπων η γη, αλλά οι άνθρωποι είναι ιδιοκτησία της γης. Ο κυρίαρχος της γης είναι ψηλότερος, δυνατότερος και πιο αιώνιος από τον άνθρωπο, και ψηλότερος, δυνατότερος και πιο αιώνιος από την ίδια τη γη. Θεός είναι το όνομά του και ολόκληρο το σύμπαν είναι ο οίκος του. Παλιά οι άνθρωποι είχαν αυτή τη μεγάλη γνώση, αν και τους έλειπαν άλλες πιο μικρές. Το σύγχρονο καιρό οι άνθρωποι γέμισαν το πνεύμα τους με πολλές άλλες μικρότερες γνώσεις, έτσι ώστε να φτάνουν δυσκολότερα έως αυτή τη μεγάλη γνώση. «Η γη είναι του Θεού και ό,τι είναι επάνω της» (Ψαλμ. 23, 1). Τούτη είναι η γνώση της παλιάς εποχής. Τούτη είναι η κυριότατη γνώση, στην οποία θα έπρεπε και θα μπορούσε να φτάσει κάθε άνθρωπος, αφού απ’ αυτή τη γνώση εξαρτάται η ειρήνη και η καλή θέληση στη γη. Η ειρήνη και η καλή θέληση δεν υπήρχαν ποτέ σε αφθονία στη γη, όμως υπήρχε πολύ περισσότερο τότε που οι άνθρωποι αναγνώριζαν την κυριαρχία του Θεού επάνω στη γη και πολύ λιγότερο τότε που οι άνθρωποι αρνήθηκαν στον Θεό αυτή την κυριαρχία και την πήραν για τον εαυτό τους.\nΤο να αρνείται κανείς στον Θεό την κυριαρχία επάνω στη γη σημαίνει να αρνείται τον Θεό και η άρνηση του Θεού σημαίνει ταραχή και κακή θέληση. Όμως η άρνηση του Θεού δεν θα βλάψει καθόλου τον ίδιο τον Θεό. Ας φωνάξουν όλοι οι άνθρωποι από τη σκόνη τους: δεν υπάρχεις, Θεέ! Τι θα γίνει; Οι φωνές τους θα χαθούν στη σκόνη, στην οποία χάνονται και τα σώματά τους, και ο Θεός θα συνεχίσει να στέλνει στη γη δροσιά και φως. Θα είναι η γη λιγότερο του Θεού, εάν όλοι οι άνθρωποι αρνηθούν τον Θεό και ονομάσουν τη γη δική τους; Ποτέ. Σε κάθε περίπτωση η γη θα είναι εξίσου του Θεού.\nΤέτοια είναι η μοίρα των αυτοαποκαλούμενων αρχόντων της γης. Ενώ ο πραγματικός άρχοντας της γης είναι μόνιμος σαν την αιωνιότητα. Τι αξίζει, λοιπόν, εάν όλοι εμείς, οι θνητοί, φωνάξουμε: «Η γη είναι δική μας»· ή «Η γη δεν είναι δική μας»; Υπάρχει ένας εξοχότερος άρχοντας της γης ή δεν υπάρχει; Οι φωνές μας θα προκαλέσουν άραγε σημαντική αλλαγή στον κόσμο; Αυτές οι φωνές μας θα αυξήσουν ή θα μειώσουν τον Θεό; Θα ήταν γελοίο να πιστέψει κανείς σε κάτι τέτοιο· το ίδιο γελοίο όπως να πιστέψει στην πιθανότητα ότι τα βαλσαμωμένα πουλιά σε ένα μουσείο θα ψιθυρίσουν: «Δεν υπάρχει άνθρωπος»! Και ο άνθρωπος εξαιτίας αυτού του ψιθύρου θα εξαφανιστεί. Ο Θεός δεν τιμωρεί την θεοάρνηση, αλλά η θεοάρνηση αυτοτιμωρείται από μόνη της.\nΕίναι σήμερα ο Θεός λιγότερο νοικοκύρης στον οίκο του απ’ ότι ήταν τον καιρό του χτισίματος των ινδικών παγόδων ή των ιερών του Νείλου ή του ναού των Ιεροσολύμων ή του θυσιαστηρίου στην Ακρόπολη; Όχι, ο Θεός είναι νοικοκύρης στον οίκο του πάντα εξίσου, και τον καιρό που οι φιλοξενούμενοι στον οίκο του ήταν ξεμέθυστοι και με φόβο Θεού και τον καιρό που ήταν μεθυσμένοι και άθεοι. Με την ίδια υπομονή και με ανωτερότητα παρατηρεί ο Νοικοκύρης και τους μεν και τους δε, και το ίδιο αναπόφευκτα στέλνει το θάνατο και στους μεν και στους δε. Όλοι οι φιλοξενούμενοι έρχονται και παρέρχονται, ενώ ο Νοικοκύρης παραμένει. Κάθε φιλοξενούμενος τρώει τη μερίδα του και φεύγει. Έρχεται ο δεύτερος, ο τρίτος, με τη σειρά. Άλλος πληρώνει τη μερίδα του με εργασία, άλλος με τεμπελιά, άλλος με προσευχή, άλλος με ύβρεις, άλλος με φόβο και άλλος με ασωτία. Ο καθένας όμως πρέπει κάτι να αφήσει στο τραπέζι. Ο Νοικοκύρης είναι ικανοποιημένος, ό,τι και να του αφήσει ο καθένας. Ασταμάτητα γεμίζει το τραπέζι του και ασταμάτητα προσκαλεί και νέους καλεσμένους. Και όλα αυτά συμβαίνουν γρήγορα σαν στρόβιλος. Άδειες μέρες πέφτουν στη μια μεριά της μηχανής, γεμάτες βγαίνουν έξω από την άλλη. Χιλιάδες κούνιες μπαίνουν από τη μία πόρτα, χιλιάδες νεκρικά κασόνια βγαίνουν από την άλλη. Το κλάμα της γέννας ανακατώνεται με το κλάμα του θανάτου· το γρύλισμα του χορτάτου με το κλάμα του πεινασμένου· το τρέμουλο του ασθενέστερου με τη γκρίνια του δυνατού. Και όλα αυτά γεμίζουν ώρες και λεπτά. Πρέπει να γεμίσει με κάτι κάθε ώρα και κάθε λεπτό. Με οτιδήποτε. Διότι όσα μας δίνει αυτός ο κόσμος τόσα και ζητά από μας. Όλες οι ώρες και τα λεπτά της ζωής μας φωνάζουν: «Γεμίστε μας με οτιδήποτε, εμείς φεύγουμε στην αιωνιότητα, η κοιλιά μας χωνεύει τα πάντα!». Και στη βιασύνη παίρνουν από μας ό,τι και να τους προσφέρουμε: τη μορφή μας σε κάθε στιγμή, τις σκέψεις μας, το θυμό μας ή το γέλιο, τις ύβρεις ή την εξομολόγηση στον Θεό, την κλοπή ή την δολοφονία. Παίρνουν βιαστικά οι ώρες την τωρινή φωτογραφία του σώματος και της ψυχής μας και φεύγουν στην αιωνιότητα. Πετούν οι δεύτερες πίσω τους, τρέχουν οι τρίτες, πίσω απ’ αυτές καλπάζουν οι τέταρτες, πίσω απ’ αυτές σέρνονται οι πέμπτες. Όλες τους δίπλα μας, γύρω από μας και μέσα από μας θα τρέξουν, και φωτογραφίζοντας τη φωτογραφία μας θα χαθούν. Και τελικά θα έρθουν και εκείνα τα τελευταία λεπτά, που θα φωτογραφίσουν το κίτρινο και το κρύο πρόσωπο μας, πάνω από το οποίο θα καίει το νεκρώσιμο κερί και γύρω από το οποίο θα στέκουν κλαμένοι οι συγγενείς και οι φίλοι μας. Θα μείνει μόνο η ανάμνησή μας στις ψυχές των συγγενών και των φίλων. Όμως, και αυτή η ανάμνηση θα πεθαίνει βαθμιαία, κομμάτι κομμάτι, με το θάνατο των συγγενών και των φίλων μας. Θα παραμείνει ίσως ακόμα η δόξα μας, κρατική ή στρατιωτική ή συγγραφική. Ένα λεπτό πίσω από άλλο λεπτό θα τρέχει και θα φωτογραφίζει τη μορφή αυτής της γήινης δόξας μας και θα παίρνει τη φωτογραφία στην αιωνιότητα. Και αυτή η μορφή θα είναι όλο και πιο ωχρή, ώσπου τελικά ένα λεπτό θα πάρει μαζί του και την τελευταία σκιά της δόξας μας, εντελώς σκεπασμένη από το φως καινούργιων ήλιων.\nΠιο δυνατό κυρίαρχο χρειάζεται η γη, αγαπητά αδέλφια, από όσο είναι οι άνθρωποι, που στη γη μεγαλώνουν, από τη γη τρέφονται και στη γη σαπίζουν. Η γη χρειάζεται κυρίαρχο που να ξέρει το δρόμο της και να την οδηγεί στο δρόμο της. Τον κυρίαρχο που μπορεί να της δώσει τη βροχή και το φως, και που μπορεί με την ανάσα του να ζωντανέψει τη σκόνη της και να χαράξει το δρόμο και το στόχο σε κάθε κόκκο της ζωοποιημένης σκόνης! Η γη γνωρίζει και αναγνωρίζει τον κυρίαρχο της. Εάν τον γνωρίζαμε και τον αναγνωρίζαμε εμείς οι άνθρωποι, θα είχαμε απ’ αυτό δυο οφέλη: την ειρήνη και την καλή θέληση.\nΗ ειρήνη θα κατέβαινε στις ψυχές μας. Όχι όμως η ειρήνη θα έκανε πιο αργή την κίνησή μας, αλλά που θα τη δυνάμωνε και θα την όρθωνε. Τέτοια ειρήνη δεν δίνει ούτε η επιστήμη ούτε ο πολιτισμός ούτε η τέχνη ούτε το χρήμα. Στην ύψιστη κορυφή, πάνω απ’ όλα αυτά τα ύψη, που έλκουν τους ανθρώπους, κατοικεί η ειρήνη. Χωρίς τον Θεό μπορεί να έχει κανείς και την επιστήμη και την κουλτούρα και την τέχνη και το χρήμα, όμως ψυχική ειρήνη ποτέ. Και η επιστήμη και ο πολιτισμός και η τέχνη και το χρήμα προέρχονται από τον άνθρωπο, όμως η ειρήνη προέρχεται μόνο από τον Θεό. Όταν ο άνθρωπος έχει την ψυχική ειρήνη, πηγαίνει ελεύθερα προς τη συνάντηση του κινδύνου και του θανάτου. Η ειρήνη της ψυχής δυναμώνει την ενέργεια και πνεύματος και σώματος. Δεν υπάρχει τίποτα πιο επιβλητικό στη γη από τον άνθρωπο που με ψυχική ειρήνη βαδίζει τολμηρά μπροστά εν μέσω βασάνων και φτώχειας, ψεύτικων φίλων και δηλητηριωδών εχθρών, και εν μέσω σκότους από την αμάθεια και την πλάνη.\nΤέτοιος άνθρωπος είναι πλήρης ικανοποίησης από τη ζωή και πλήρης αγάπης προς το θάνατο, διότι ξέρει ότι επάνω από το ένα και το άλλο κυριαρχεί ο Θεός, ο πατέρας του.\nΟ άνθρωπος με ειρήνη στην ψυχή είναι πάντα με καλή θέληση. Και ο άνθρωπος με καλή θέληση είναι η μέγιστη χάρη που μπορεί να εμφανιστεί μεταξύ ανθρώπων. Τέτοιος άνθρωπος όλα τα κάνει και όλα τα υπομένει με καλή θέληση. Ακούει το φτωχό και βοηθά τον κακόμοιρο. Συγχωρεί τον αμαρτωλό και αγκαλιάζει τον εργάτη. Είναι έτοιμος να υποστηρίξει κάθε δίκαιο ζήτημα και να διορθώσει κάθε αδικία. Αγαπά να χτίζει και να δημιουργεί. Δεν καταδικάζει, αλλά επιπλήττει· δεν πληγώνει, αλλά θεραπεύει. Με τέτοιον άνθρωπο γίνεται να συνευρίσκεσαι και να ζεις και να δημιουργείς. Όλα τα κοινωνικά προβλήματα θα είχαν λυθεί εύκολα και γρήγορα, εάν στον κόσμο υπήρχαν περισσότεροι άνθρωποι με καλή θέληση. Όμως, η κακή θέληση είναι σήμερα κύριος οδηγός των ανθρώπων. Με την κακή θέληση χειραγωγείται ο καπιταλιστής ενάντια στους προλετάριους και ο προλετάριος ενάντια στους καπιταλιστές και ο θεοσεβούμενος άνθρωπος ενάντια στον άθεο και ο άθεος ενάντια στο θεοσεβούμενο και ο ισχυρός ενάντια στον αδύναμο και ο αδύναμος ενάντια στον ισχυρό και ο νέος ενάντια στο γέρο και ο γέρος ενάντια στο νέο. Όλες οι αντιθέσεις στον κόσμο είναι πιο αιχμηρές με την κακή θέληση των ανθρώπων.\nΑς προσευχηθούμε, αδέλφια, και τώρα και πάντα μόνο για ένα και μοναδικό -που είναι η βάση της ομορφιάς της ψυχής και της ευτυχίας- ας προσευχηθούμε να είναι σε κάθε στιγμή της ζωής μας ξεκάθαρη η πεποίθηση ότι η γη και ό,τι είναι επάνω της ανήκουν στον Θεό. Εάν μας δοθεί αυτό, θα μας δοθούν και όλα τ’ άλλα. Τούτη θα μας είναι η ασπίδα απ’ όλα τα κακά, και το καλό πάνω απ’ όλα τα καλά. Αμήν.\n(Άγιος Νικόλαος Βελιμίροβιτς, “Αργά βαδίζει ο Χριστός”, μετάφραση Σβετλάνα Πέτσιν, Ηλίας Σαραγούδας, Νεφέλη Σαραγούδα – Πέτσιν, 1η έκδ., Αθήνα, Εν πλω, 2008)\nΔημοσιεύτηκε στην κατηγορία ΘΕΟΛΟΓΙΑ Tags: βιβλία, Νικόλαος Βελιμίροβιτς, Εκδόσεις "Εν Πλω", "Αργά βαδίζει ο Χριστός", ιδιοκτησία\n« Διαφορά θρησκείας και χριστιανικής πίστης (Άγιος Πορφύριος Καυσοκαλυβίτης)\nΠαιδαγωγικές αντιλήψεις των Τριών Ιεραρχών (Φώτης Σχοινάς, Δρ. Φιλοσοφίας) »


Συντάκτης andri 04/08/2017 0 Σχόλια\nΈνα ισορροπημένο διαιτολόγιο, εμπλουτισμένο με βιταμίνες και ιχνοστοιχεία, είναι το παν για την υγεία και την σωστή ανάπτυξη των παιδιών σας. Κάποτε δεν έχουμε το χρόνο για να ετοιμάσουμε αυτό το υγιεινό γεύμα, έτσι σημαντικό είναι τουλάχιστον να φροντίζουμε να προσθέτουμε καθημερινά κάποιες ΥΠΕΡΤΡΟΦΕΣ στα γεύματα των παιδιών μας.\nΥπερτροφές ονομάζονται κάποιες τροφές, που σε μικρές ποσότητες δίνουν σημαντικές βιταμίνες και ιχνοστοιχεία. Αν τις προσθέτετε καθημερινά στην διατροφή των παιδιών σας, μπορείτε να μείνετε ήσυχοι πως έχουν πάρει σημαντικά θρεπτικά συστατικά.\n5. Μούρα: υψηλά σε αντιοξειδωτικά, προστατεύουν το σώμα από καρδιοπάθειες, τον διαβήτη και βελτιώνουν την λειτουργία του εγκεφάλου. Μπορούν επίσης να μειώσουν το σπλαχνικό λίπος (λίπος γύρω από την κοιλία). Δοκιμάστε τα φρέσκα, καταψυγμένα, σε smoothies ή μαζί με βρώμη ή γιαούρτι.\n6. Βρώμη: υψηλή σε φυτικές ίνες, δίνει ενέργεια στο σώμα, βοηθά στην μείωση της χοληστερόλης και μπορεί να ρυθμίσει τα επίπεδα του σακχάρου στο αίμα. Μπορείτε να την δοκιμάστε ωμή με γάλα ή να την ψήσετε σαν χυλό. Επίσης χρησιμοποιείται σαν αλεύρι σε ψωμί, μπισκότα, τηγανίτες και κέικ.\n7. Λάδι καρύδας: έχει αντιβακτηριακές ιδιότητες, μπορεί να τονώσει το ανοσοποιητικό και μπορεί να βοηθήσει στην μείωση της χοληστερόλης και την σταθεροποίηση του σακχάρου στο αίμα. Αντικαταστήστε το βούτυρο με λάδι καρύδας στο ψήσιμο.\n8. Ξηροί καρποί: πλούσιοι σε καλά λιπαρά που προστατεύουν την καρδιά, είναι επίσης πλούσιοι σε ίνες και καταπολεμούν την δυσκοιλιότητα. Απολαύστε τους ως σνακ ή προσθέστε τους στα δημητριακά, σε κέικ και μπισκότα ή ακόμα χρησιμοποιήστε π.χ. το φυστικοβούτυρο ή και το αμυγδαλοβούτυρο στο ψωμί ή με κομμένα λαχανικά και φρούτα.\n+ 1. Cacao: πλούσιο σε αντιοξειδωτικά που προστατεύουν την καρδιά! Φτιάξτε ζεστό κακάο ή προσθέστε λίγη κανέλα στον καφέ, στα δημητριακά, στα φρούτα και στο γιαούρτι σας.\nΕτικέτες: υπερ-τροφές φρούτα λαχανικά υγιεινή διατροφή διαιτολόγιο βιταμίνες


Chef Telemachus/Ithaca : ΣΑΛΤΣΕΣ ΝΤΟΜΑΤΑΣ ΚΑΥΤΕΡΕΣ\n1. ΣΑΛΤΣΑ ΚΑΥΤΕΡΗ ΓΙΑ ΖΥΜΑΡΙΚΑ\n1 κουταλάκι του γλυκού πάπρικα κόκκινη γλυκιά\n2 κουταλιές του γλυκού tabasco κόκκινο\n1 κουτί σάλτσα ντομάτας συμπυκνωμένη\n8 ελιές χωρίς κουκούτσια, ψιλοκομμένες\n½ φλυτζάνι φέτα ψιλοκομμένη\n2 μερίδες γάλα εβαπορέ\nΣοτάρουμε σε ένα τηγάνι το βούτυρο, τα κουκουνάρια, τα κρεμμυδάκια και την πιπεριά αφού τα ψιλοκόψουμε, ρίχνουμε τα μπαχαρικά και τη σάλτσα ντομάτας και αφήνουμε λίγο να βράσουν. Στη συνέχεια προσθέτουμε τις ελιές, τη φέτα και το γάλα. Περιχύνουμε με τη σάλτσα τα ζυμαρικά και ρίχνουμε από πάνω κεφαλοτύρι.\n2. ΣΑΛΤΣΑ ΝΤΟΜΑΤΑΣ ΠΙΚΑΝΤΙΚΗ\n1 κουτάκι ΡUΜΜΑRΟ Σπιτική\n1 κουταλάκι μείγμα μπαχαρικών (κανέλλα, μοσχοκάρυδο, μπαχάρι)\nΣε ένα τηγάνι ζεσταίνουμε το λάδι και σοτάρουμε το σκόρδο έως ότου ροδόσει. Σβήνουμε με το κρασί και προσθέτουμε την ΡUΜΜΑRΟ Σπιτική, την τριμμένη ντομάτα, το αλάτι και τη ζάχαρη. Βράζουμε σε χαμηλή φωτιά μέχρι να δέσει η σάλτσα και να απορροφηθούν τα υγρά της και προς το τέλος προσθέτουμε τ μπαχαρικά και το μαϊντανό.\nΣυνοδεύει ζυμαρικά και σερβίρουμε τριμμένη παρμεζάνα.\n3. ΣΑΛΤΣΑ ΚΑΥΤΕΡΗ ΓΙΑ ΚΡΕΑΤΙΚΑ\n1 σφηνάκι τσίπουρο η βότκα\n2 κουταλιές ταμπάσκο\nΣοτάρουμε σε ένα τηγάνι το βούτυρο με τα κρεμμύδια ψιλοκομμένα. και τα τσιγαρίζετε σε μια κατσαρόλα με το λάδι. Προσθέτουμε τις ντομάτες ψιλοκομμένες. Βάζουμε και όλα τα υπόλοιπα υλικά και τα αφήνουμε να βράσουν για 5 λεπτά ανακατεύοντας συχνά. Στο τέλος προσθέτουμε το μέλι και ανακατεύουμε να διαλυθεί. Σερβίρουμε με ότι κρέας θέλουμε.\nΑναρτήθηκε από Τηλέμαχος Καραβίας στις 4:29 μ.μ.


Κεμζούρα: "Θέλω αλλαγές, θα μιλήσω με τους ιδιοκτήτες" • Η Άποψη\nΑπό Γ. Φ.\t 08:22 - 19/10/2019\nΜε εμφανή την απογοήτευση από τη νέα ήττα στη Euroleague παρουσιάστηκε στις δηλώσεις του μετά τον αγώνα με τη Ζενίτ στο ΣΕΦ ο Κεστούτις Κεμζούρα, ωστόσο μίλησε και για το δικό του άμεσο μέλλον και δήλωσε έτοιμος να γίνει μόνιμος στον πάγκο του Ολυμπιακού. Υπό μία προϋπόθεση όμως: Να γίνουν μεγάλες αλλαγές στο δυναμικό της ομάδας. Ξεκαθάρισε πως θα ήθελε σημαντικές διαφοροποιήσεις και πως θα μιλήσει σχετικά με τους ιδιοκτήτες και ήδη ακούγεται ότι βρίσκονται στην πόρτα της εξόδου ο Μπόλντγουιν και ο Ρούμπιτ…\n«Περιμέναμε ένα δύσκολο παιχνίδι. Αρχίσαμε καλά, φτάσαμε σε ένα 12-0 αλλά το πρόβλημα άρχισε όταν κάναμε τις πρώτες αλλαγές. Χάσαμε τον έλεγχο του αγώνα, επιτρέψαμε στην Ζενίτ να πετύχει κάποια μεγάλα σουτ και να ξαναμπεί στο ματς. Μετά δεν μπορέσαμε να βρούμε τον ρυθμό που είχαμε στον προηγούμενο αγώνα, δεν βγάλαμε την ίδια ενέργεια και δεν διαχειριστήκαμε σωστά τις επιθέσεις μας. Δεν ακολουθήσαμε το πλάνο και δεν κυκλοφορήσαμε καλά την μπάλα όντας στατικοί πολλές φορές. Αμυντικά δώσαμε πολλά ελεύθερα σουτ στον αντίπαλο, ευστόχησαν και σε κάποια υπό πίεση. Μας πλήγωσαν πολύ και τα κοψίματα από την αδύνατη πλευρά, γιατί κοιμηθήκαμε στην αντιμετώπισή τους. Αυτό ήταν ένα μεγάλο πρόβλημα για μας. Βάλαμε δύο μεγάλα τρίποντα για να στείλουμε το ματς στην παράταση, αλλά δεν μπορούσαμε να κάνουμε κάτι παραπάνω για να κερδίσουμε. Όταν δεν κάνεις καλά τα μικρά πράγματα είναι δύσκολο να κερδίσεις», ανέφερε ο Κεμζούρα στην αρχική του τοποθέτηση και στο ερώτημα αν θα ζητούσε ενίσχυση σε κάποια θέση αν αναλάμβανε τα ηνία της ομάδας, απάντησε: “Θα ήθελα κάποιες προσθήκες και κάποιες αλλαγές. Θα πρέπει να συναντηθούμε με τους ιδιοκτήτες και πιστεύω ότι πρέπει να προχωρήσουμε. Τελείωσε το δεύτερο παιχνίδι, θα καθίσουμε με του προέδρους, θα μιλήσουμε και θα δούμε. Εκτιμώ την συμπαράσταση του κόσμου. Είναι δύσκολες οι μέρες όταν δεν παίζεις όπως περιμένουν οι φίλαθλοι. Είμαι έτοιμος να αλλάξω την ομάδα και θα κάνουμε το καλύτερο. Δεν θέλω απλώς να κάνω αλλαγές. Δεν είναι εύκολο να το κάνεις τώρα, χρειάζεται χρόνος αλλά δεν τον έχουμε. Θα πρέπει να είμαστε προσεκτικοί και να βρούμε την καλύτερη λύση”.\nΓια την αντικατάσταση του Κόνιαρη μετά τα τρίποντα που πέτυχε είπε: «Είμαι χαρούμενος που ο Αντώνης πήρε αυτά τα δύο σουτ και είμαι χαρούμενος που έπαιξε έτσι. Θέλαμε όμως σε εκείνο το σημείο τους πιο έμπειρους παίκτες στο παρκέ για να παίρνουν τις αποφάσεις. Αυτό δεν λειτουργεί πάντα υπέρ μας».


23.106 νέα κρούσματα - 53 νέοι θάνατοι- 338 διασωληνωμένοι . 299 νέα κρούσματα στα Ιωάννινα- 97 στην Άρτα -59 στη Θεσπρωτία- 121 στην Πρέβεζα - EPIRUS TV NEWS\n23.106 νέα κρούσματα - 53 νέοι θάνατοι- 338 διασωληνωμένοι . 299 νέα κρούσματα στα Ιωάννινα- 97 στην Άρτα -59 στη Θεσπρωτία- 121 στην Πρέβεζα\nepirustvnews 3/23/2022 04:18:00 μ.μ.\nΤα νέα εργαστηριακά επιβεβαιωμένα κρούσματα της νόσου που καταγράφηκαν τις τελευταίες 24 ώρες είναι 23.106, εκ των οποίων\n20 εντοπίστηκαν κατόπιν ελέγχων στις πύλες εισόδου της χώρας. Ο συνολικός αριθμός των κρουσμάτων ανέρχεται σε 2.861.993\n1 Με βάση τα επιβεβαιωμένα κρούσματα των τελευταίων 7 ημερών, 158\nθεωρούνται σχετιζόμενα με ταξίδι από το εξωτερικό και 1.385 είναι σχετιζόμενα με ήδη γνωστό κρούσμα.\nγια την επικράτεια βάσει των κρουσμάτων εκτιμάται σε 1.04 (95% ΔΕ: 0.95 - 1.13)\nυποκείμενο νόσημα ή/και ηλικία 70 ετών και άνω. Μεταξύ των ασθενών που νοσηλεύονται διασωληνωμένοι, 210 (62.13%) είναι ανεμβολίαστοι\nή μερικώς εμβολιασμένοι και 128 (37.87%) είναι πλήρως εμβολιασμένοι. Από την αρχή της πανδημίας έχουν εξέλθει από τις ΜΕΘ 4.414 ασθενείς.\nνέων ασθενών Covid-19 στα νοσοκομεία της επικράτειας είναι 434 (ημερήσια μεταβολή +29.94%). Ο μέσος όρος εισαγωγών του\nεπταημέρου είναι 355 ασθενείς.Η διάμεση ηλικία των κρουσμάτων είναι 35 έτη (εύρος 0.2 έως 112 έτη), ενώ η διάμεση ηλικία των θανόντων\n23.106 νέα κρούσματα - 53 νέοι θάνατοι- 338 διασωληνωμένοι . 299 νέα κρούσματα στα Ιωάννινα- 97 στην Άρτα -59 στη Θεσπρωτία- 121 στην Πρέβεζα Reviewed by epirustvnews on 3/23/2022 04:18:00 μ.μ. Rating: 5


Στα περσινά επίπεδα οι τιμές στο Βόλο\nΤελευταία ενημέρωση: 2008-04-23, 00:00:00\nΓύρω στο 1€ φθηνότερα από πέρυσι πωλούνται τα αμνοερίφια στο Βόλο. Η κίνηση, αν και ακόμα βρισκόμαστε στην αρχή της Μεγάλης Εβδομάδας, είναι ικανοποιητική και οι παραγγελίες κρεάτων έχουν ξεκινήσει στα κρεοπωλεία. Οι κρεοπώλες ωστόσο παρουσιάζονται διχασμένοι σε ό,τι αφορά στους κτηνοτρόφους και τις κινητοποιήσεις τους.\nΑπό 8,80€ μέχρι και 10€ περίπου το κιλό πωλείται φέτος το ντόπιο αρνί μετά από έρευνα του «Ταχυδρόμου» σε κεντρικά κρεοπωλεία του Βόλου. Η τιμή στο κατσίκι κυμαίνεται στα ίδια επίπεδα. Η αγορά των σφαγίων ξεκινάει από 5,50€ έως και 6,50€. «Η διαφορά στις τιμές, αυτό το μισό ευρώ, και οφείλεται στο γεγονός ότι άλλα τα προμηθευόμαστε απευθείας από τον παραγωγό και άλλα από τον έμπορο. Οι τιμές πάντως είναι κατά 1€ περίπου καλύτερες από πέρυσι», τόνισε ο πρόεδρος των κρεοπωλών Βόλου κ. Πέτρος Μουστάκας. Με τον πρόεδρο συμφωνούν και πολλοί άλλοι κρεοπώλες, οι οποίοι μιλούν για μειωμένες τιμές.\nΟι ντόπιες συκωταριές πωλούνται στα ίδια σχεδόν επίπεδα με τα αμνοερίφια, ενώ οι κατεψυγμένες κυμαίνονται από 4,50 έως και 6,50€ το κιλό. Για το κοκορέτσι τα έντερα πωλούνται από 5 μέχρι και 5,50€ το κιλό.\nΟι παραγγελίες έχουν ξεκινήσει σε αρκετά κρεοπωλεία από τη Μεγάλη Δευτέρα, ενώ σε μερικά οι κρεοπώλες ακόμη βρίσκονται στη διαδικασία του σφαξίματος των ζώων. «Δεν μας έχουν παραγγείλει ακόμα γιατί είναι νωρίς και ακόμα σφάζουμε», επισημαίνει ο κ. Στύλας. Η κίνηση είναι πιο μειωμένη από πέρυσι και αξίζει να σημειωθεί ότι οι κρεοπώλες έχουν εφοδιαστεί με μικρότερες ποσότητες από πέρυσι κατά 15% περίπου.\nΣε ό,τι αφορά στη ζυγιστική μηχανή με την ετικέτα προέλευσης, οι κρεοπώλες παρουσιάζουν σύμπνοια, τονίζοντας ότι σαν φιλοσοφία το μέτρο είναι σωστό, και μάλιστα το προκάλεσαν οι ίδιοι, καθώς αντιμετωπίζουν πρόβλημα σε πολλά σημεία πώλησης, ωστόσο πρέπει να υλοποιηθεί σωστά.\nΣυγκεκριμένα ο κ. Μουστάκας τόνισε ότι θα αντιμετωπίσουν πρόβλημα οι κρεοπώλες, καθώς δεν υπάρχουν οι ζυγιστικές μηχανές και θα πρέπει να τις παραγγείλουν, με αποτέλεσμα, αν ανασταλεί το μέτρο, να χάσουν τα χρήματα από τις προκαταβολές ή από ολόκληρη τη παραγγελία. Εκκρεμεί δικαστήριο για να υπάρξει τελική απόφαση και ο πρόεδρος τόνισε πως «ζητάμε σε πρώτη φάση την αναστολή του μέτρου και σε δεύτερη την ακύρωσή του, καθώς υπάρχουν πολλά τεχνικής φύσεως προβλήματα. Το πιο σημαντικό δεν μπορεί να υπολογιστεί η φύρα των ζώων. Ο κ. Κοντός, ο οποίος ενδιαφέρεται για το καταναλωτικό κοινό, να αγοράζει δηλαδή αυτό που πληρώνει και να μην γίνονται ελληνοποιήσεις, είναι τελικά ο ίδιος ο οποίος κάνει τις ελληνοποιήσεις, γιατί μετά από πέντε μήνες τα μοσχάρια, αν μένουν στην Ελλάδα και εκτρέφονται, στην απόδειξη θα χτυπιούνται ως ελληνικά».\nΣυνεχίζοντας ο κ. Μουστάκας υπογραμμίζει το απαράδεκτο του γεγονότος να διαχωρίζονται σε αυτό το μέτρο οι Έλληνες σε δύο τμήματα. «Άνω των 5.000 κατοίκων έχουν υποχρέωση να βάζουν τη ζυγιστική μηχανή και κάτω των 5.000 δεν έχουν. Για παράδειγμα ο Πλαταμώνας, που το χειμώνα έχει 500 κατοίκους και το καλοκαίρι 50.000, δεν έχει υποχρέωση να βάλει ζυγιστική μηχανή. Με αυτά τα δεδομένα πρέπει ή να λυθούν πρώτα τα προβλήματα ή να καταργηθεί η ΚΥΑ. Ωστόσο είναι προς τιμήν της Νομαρχιακής Αυτοδιοίκησης, η οποία δείχνει την απαιτούμενη ανοχή», τόνισε ο κ. Μουστάκας.\nΟ πρόεδρος εξέφρασε και την δυσαρέσκειά του για τα διάφορα σημεία πώλησης κρεάτων, όπως τα super market, τα οποία πουλάνε όσο οι κρεοπώλες και τόνισε πως «πρέπει οι πολίτες να αγοράζουν κρέας από αυτούς που είναι η αρμοδιότητά τους, καθώς είναι ένα πολύ ευαίσθητο και βασικό τρόφιμο και δεν έχει καμιά σχέση με άλλα σημεία πώλησης».\nΣε ό,τι αφορά στους κτηνοτρόφους, ο πρόεδρος αναφέρθηκε σε αυτούς, χαρακτηρίζοντάς τους μεγάλους αδικημένους, καθώς οι παραγγελίες ήταν μικρότερες από πέρυσι, με αποτέλεσμα να υπάρχει υπερπληθώρα προσφοράς και μείωση ζήτησης. «Εγώ τους καταλαβαίνω απόλυτα και νομίζω πως τους οφείλουμε και ένα ευχαριστώ. Αλλά κάποιος πρέπει να καταλάβει και εμάς. Είμαστε το πασχαλιάτικο αυγό. Πιεζόμαστε από παντού, από κτηνοτρόφους και καταναλωτές και πρέπει να βρούμε τρόπο να τους ευχαριστήσουμε όλους», επισημαίνει ο κ Μουστάκας.


Το παράδειγμα του Νετανιάχου | ΔΙΚΤΥΟ ΕΛΛΗΝΩΝ ΣΥΝΤΗΡΗΤΙΚΩΝ\nΗ δική μας «δεξιά» είναι ενοχική και φοβισμένη. Προσπαθεί να πάντοτε να γίνει αρεστή στην αριστερά και στο μεταπολιτευτικό κατεστημένο που έχει δημιουργήσει αυτή η αριστερά. Έτσι καταλήξαμε σήμερα να κυβερνά την Ελλάδα μια συμμορία ανειδίκευτων γκρουπούσκουλων της άκρας αριστεράς.\nΟ Μπενιαμίν Νετανιάχου φαίνεται να έχει κερδίσει μια πέμπτη συνεχή θητεία ως πρωθυπουργός του Ισραήλ. Για τα ελληνικά δεδομένα είναι κάπως δύσκολο να καταλάβουμε πως κάποιος επανεκλέγετε συνεχώς από το 2009 σε μια σύγχρονη δημοκρατία. Εμείς έχουμε αλλάξει 4 πρωθυπουργούς την ίδια χρονική περίοδο. Ο τελευταίος πρωθυπουργός που κατάφερε να επανεκλεγεί ήταν ο Κώστας Καραμανλής πριν από σχεδόν 12 χρόνια.\nΟ Νετανιάχου, αντίθετα από την κα Μέρκελ, έχει απέναντι του την πλειονότητα των ΜΜΕ και του ισραηλινού κατεστημένου. Έχει επίσης απέναντι του την διεθνή κοινότητα, και χρησιμοποιώντας τον όρο διεθνή κοινότητα, εννοούμε τον περιοδεύοντά θίασο γραφειοκρατών, διεθνιστών δημοσιογράφων και πεφωτισμένων πολιτικών που προσπαθεί να καθορίσει το μέλλον των εθνών.\nΟ κ. Νετανιάχου έχει επιτύχει δέκα χρόνια συνεχούς οικονομικής ανάπτυξης. Μια σειρά οικονομικών μεταρρυθμίσεων, ειδικά στα πρώτα χρόνια, έχουν αποφέρει καρπούς. Εμείς προσπαθούμε να καταφέρουμε να πετύχει ο κρατισμός αλλάζοντας πρωθυπουργούς.\nΑλλά εκεί που έχει κάνει την μεγάλη διαφορά Νετανιάχου είναι στο ότι έχει κατανοήσει τις πραγματικές προθέσεις και κίνητρα των αντιπάλων του Ισραήλ. Θα μπορούσε να πηγαίνει από συμφωνία σε συμφωνία με τους Άραβες που το μόνο αποτέλεσμα θα είχε την σταδιακή αποδυνάμωση του Ισραήλ και την διαρκή ενδυνάμωση μια αδιάλλακτης παλαιστινιακής πλευράς που έχει ως τελικό σκοπό την εξαφάνιση του Ισραήλ.\nΑυτός ο ρεαλισμός στην κατανόηση του αντιπάλου έχει δημιουργήσει τις διαχωριστικές γραμμές στην ισραηλινή πολιτική σκηνή. Ένα από τα αποτελέσματα αυτής της στρατηγικής είναι η εκλογική εξαφάνιση της ισραηλινής αριστεράς. Όταν δόθηκε η ευκαιρία στους Ισραηλινούς να επιλέξουν μεταξύ δεξιάς και μιας αριστερής θεώρησης των πραγμάτων η επιλογή φάνηκε ότι ήταν κάτι παραπάνω από εύκολη και ιστορικά γρήγορη. Πλέον στο Ισραήλ οι κύριες βασικές επιλογές είναι μεταξύ δεξιών και κεντρώων.\nΌλα τα παραπάνω έχουν ιδιαίτερη αξία για εμάς. Η δική μας «δεξιά» είναι ενοχική και φοβισμένη. Προσπαθεί να πάντοτε να γίνει αρεστή στην αριστερά και στο μεταπολιτευτικό κατεστημένο που έχει δημιουργήσει αυτή η αριστερά. Έτσι καταλήξαμε σήμερα να κυβερνά την Ελλάδα μια συμμορία ανειδίκευτων γρκουπούσκουλων της άκρας αριστεράς. Δείτε τι συμβαίνει στην Βρετανία όπου μια «δεξιά» πάλι που μπορεί να δράσει μόνο ως μια ελαφρότερη έκδοση των Εργατικών κοντεύει να φέρει στην εξουσία έναν Βρετανό συριζαίο.\nΟι πολίτες προτιμούν να έχουν επιλογές στην πολιτική όπως και σε όλους τους άλλους τομείς της ζωής. Ειδικά τελευταία, όταν μεταξύ αυτών των επιλογών έχουν και μια συντηρητική δεξιά, αυτή η συγκεκριμένη επιλογή είναι η περισσότερο δημοφιλής. Το φαινόμενο αυτό είναι παγκόσμιο και οι μόνοι που δεν το βλέπουν είναι αυτοί που ακόμα και σήμερα κατέχονται από ενοχικά και εαυτοφοβικά σύνδρομα. Το αποτέλεσμα είναι να ενδυναμώνουν τους αντιπάλους τους και να ζημιώνουν την πατρίδα.\nΠροηγούμενο άρθροΓιατί ψήφισαν Σύριζα;\nΕπόμενο άρθροΟρθοδοξία-Η κιβωτός του Γένους μας


Covid-19: Ο μεγάλος άγνωστος Χ στο δεύτερο κύμα της πανδημίας | Η ΚΑΘΗΜΕΡΙΝΗ\nCovid-19: Ο μεγάλος άγνωστος Χ στο δεύτερο κύμα της πανδημίας\n16.11.2020 • 12:01\nΤο δεύτερο κύμα της πανδημίας αιφνιδίασε ειδικούς και κυβερνήσεις στη Δύση, καθώς ήρθε πιο γρήγορα και με μεγαλύτερη σφοδρότητα από ό,τι περίμεναν. Και ενώ προσπαθούν με νέα lockdown – αλλά σε πιο light εκδοχή από εκείνα που εφαρμόστηκαν την άνοιξη- να βάλουν φρένο στην εξάπλωση της Covid-19, έχουν να αντιμετωπίσουν μία μεγάλη πρόκληση. Ακόμη γνωρίζουν ελάχιστα για το πού κολλούν τον ιό οι περισσότεροι.\nΌπως επισημαίνει σε άρθρο της η Wall Street Journal ο μεγάλος αυτός άγνωστος Χ βασανίζει τις αρχές σε ΗΠΑ και Ευρώπη, που θα ήθελαν να πολεμήσουν την πανδημία με στοχευμένα μέτρα σε εστίες υπερμετάδοσης, αντί να λαμβάνουν οριζόντα, άκρως επώδυνα για τις οικονομίες τους, μέτρα.\nΣτη Γερμανία η κυβέρνηση έχει ανακοινώσει ότι οι αρμόδιες αρχές δεν γνωρίζουν για το 75% των θετικών κρουσμάτων πώς κόλλησαν τον ιό.\nΣτην Αυστρία το ποσοστό αυτό ανέρχεται στο 77%.\nΣτην Ισπανία το υπουργείο Υγείας είχε ανακοινώσει ότι μπορεί να προσδιορίσει την πηγή των μολύνσεων μόνο για το 7% των επιβεβαιωμένων κρουσμάτων στην τελευταία εβδομάδα του Ιουλίου.\nΣτη Γαλλία και την Ιταλία έντονο προβληματισμό προκαλεί το γεγονός ότι μόνο το 20% των νέων κρουσμάτων συνδέεται με ανθρώπους που είχαν διαγνωσθεί θετικοί στον νέο κορωνοϊό.\nΣτη Νέα Υόρκη σύμφωνα με τα επίσημα στοιχεία το 10% των κρουσμάτων συνδέονται με ταξίδια, το 5% με συναθροίσεις και ακόμη ένα 5% με δομές, όπως είναι τα γηροκομεία. Για το 50% περίπου δεν έχει εντοπιστεί η πηγή της μόλυνσης.\nΗ έλλειψη των στοιχείων αυτών έχει να κάνει ενδεχομένως με το γεγονός ότι άνθρωποι που έχουν διαγνωσθεί θετικοί δεν δηλώνουν επαρκώς τις επαφές τους ώστε να σχηματιστεί ένας χάρτης με την εξάπλωση του ιού. Στην Ασία τα πράγματα είναι καλύτερα σύμφωνα με τη Wall Street Journal. Τα κράτη της περιοχής πορούν να εντοπίσουν και να κάνουν τεστ σε 10 ή περισσότερες επαφές για κάθε επιβεβαιωμένο κρούσμα. Στις ΗΠΑ, τη Γαλλία, τη Βρετανία και την Ισπανία από την άλλη εντοπίζονται λιγότερες από 4 επαφές κατά μέσο όρο για κάθε κρούσμα.\nΓιατί είναι τόσο προβληματικό το να μην έχουμε μία σαφή εικόνα για το πώς και πού εξαπλώνεται ο ιός; Γιατί χωρίς αυτή την πληροφορία η μία μετά την άλλη οι χώρες αναγκάζονται να προβούν σε γενικά lockdown με το κοινωνικό και οικονομικό κόστος να υψηλότατο και τις αντιδράσεις να οξύνονται. Η Σλοβακία προσπαθεία να απαντήσει στην πρόκληση αυτή επιχειρώντας να κάνει τεστ στο σύνολο σχεδόν του πληθυσμού της. Ωστόσο αυτό σίγουρα δεν είναι εφικτό για τις περισσότερες ευρωπαϊκές χώρες.\nΠανδημία Κορωνοϊός lockdown\nΑνοιχτά ή κλειστά σχολεία; Τι συμβαίνει ανά την Ευρώπη\nΤρίτο κύμα πάνω από το δεύτερο κύμα της πανδημίας\nΠρος γενικό lockdown η Ιταλία\nHΠΑ: Όχι σε εθνικό lockdown από την επιτροπή Μπάιντεν


zoornalistas: Συμφωνία Βρυξελλών - Λονδίνου για το Brexit\nΑφού αποχώρησε από την ΕΕ την 31η Ιανουαρίου 2020, έπειτα από.. δημοψήφισμα, το Ηνωμένο Βασίλειο εισήλθε σε μια μεταβατική περίοδο, κατά την οποία ουσιαστικά ίσχυαν και ισχύουν όλοι οι κανόνες και κανονισμοί της ΕΕ.\n➤ «Καταλήξαμε επιτέλους σε μια συμφωνία. Ήταν ένας μακρύς και δύσκολος δρόμος, αλλά καταφέραμε να έχουμε αποτέλεσμα. Είναι μια δίκαιη και ισορροπημένη συμφωνία» δήλωσε η πρόεδρος της Ευρωπαϊκής Επιτροπής, Ούρσουλα φον ντερ Λάιεν.\n➤ «Για τους πολίτες και τις επιχειρήσεις μας, η καλύτερη συμφωνία με τον γείτονα, φίλο και σύμμαχό μας είναι το καλύτερο αποτέλεσμα. Τα τελευταία χρόνια, η ΕΕ επέδειξε ενότητα και αποφασιστικότητα στις διαπραγματεύσεις της με το Ηνωμένο Βασίλειο. Θα συνεχίσουμε να διατηρούμε την ίδια ενότητα» τόνισε ο Σαρλ Μισέλ. Επισήμανε ότι «αυτές ήταν πολύ δύσκολες διαπραγματεύσεις, αλλά η διαδικασία δεν έχει τελειώσει. Τώρα είναι η ώρα για το Συμβούλιο και το Ευρωπαϊκό Κοινοβούλιο να αναλύσουν τη συμφωνία που επιτεύχθηκε σε επίπεδο διαπραγματευτών, προτού δώσουν το πράσινο φως».\n➤ «Φανταστική είδηση» σχολίασαν πηγές της Ντάουνινγκ Στριτ. «Η συμφωνία ολοκληρώθηκε. Ανακτήσαμε τον έλεγχο των χρημάτων, των συνόρων, των νόμων, του εμπορίου και των αλιευτικών υδάτων μας. Η συμφωνία είναι φανταστική είδηση για οικογένειες και επιχειρήσεις σε κάθε μέρος του Ηνωμένου Βασιλείου. Υπογράψαμε την πρώτη συμφωνία ελεύθερου εμπορίου με βάση μηδενικούς δασμούς και μηδενικές ποσοστώσεις, που έχουν επιτευχθεί ποτέ με την ΕΕ. Έχουμε παραδώσει αυτήν την μεγάλη προσφορά σε ολόκληρο το Ηνωμένο Βασίλειο σε χρόνο ρεκόρ, και υπό εξαιρετικά δύσκολες συνθήκες, η οποία προστατεύει την ακεραιότητα της εσωτερικής μας αγοράς και τη θέση της Βόρειας Ιρλανδίας»


Επέστρεψε ο Κόκκαλης στον Τσικλητήρα - NOTOSPORT\nΠαρασκευή, 29 Σεπτέμβριος 2017 12:45\nΕπέστρεψε ο Κόκκαλης στον Τσικλητήρα\nΕνας παλιός γνώριμος επέστρεψε στον Τσικλητήρα...\nΟ λόγος για τον γκολκίπερ Νίκο Κόκκαλη, ο οποίος αποχώρησε το καλοκαίρι από την ομάδα της Πύλου, αλλά χθες συμφώνησε με τη διοίκηση και θα υπερασπίζεται και τη νέα σεζόν την εστία της Μεσσηνιακής ομάδας. Ο Νίκος Κακαλέτρης ήθελε οπωσδήποτε τερματοφύλακα, μετά το “διαζύγιο” με τον Παλιγγίνη, μιας και είχε μείνει μόνο με τον Μπροκάκη. Ετσι επήλθε συμφωνία με τον Κόκκαλη, ενώ ενδέχεται να γίνει και άλλη προσθήκη τερματοφύλακα εκτός Μεσσηνίας.\nΚι άλλες μεταγραφές\nΗ ενίσχυση δεν σταματά εδώ για τον Τσικλητήρα, μιας και θα αποκτηθούν ακόμα δύο έμπειροι παίκτες,. Επίσης στις τελευταίες προπονήσεις παίρνουν μέρος και δύο νεαροί ποδοσφαιριστές, εκτός νομού (στόπερ και αριστερό μπακ,) και ενδέχεται να αποκτηθούν ώστε να γεμίσει το ρόστερ.\nΑγωνιστικά, ο Τσικλητήρας προετοιμάζεται για την κυριακάτικη εντός έδρας πρεμιέρα της Γ εθνικής, με αντίπαλο τη Βάρδα, με τη συμμετοχή του Χατζηστάμου να κρίνεται αμφίβολη λόγω τραυματισμού. Οι Γεωργιόπουλος και Αλιού εκτιμάται ότι θα τεθούν στη διάθεση του Νίκου Κακαλέτρη, που προσμένει από τους παίκτες του να μπουν με το δεξί στο πρωτάθλημα.\nΠερισσότερα σε αυτή την κατηγορία: « “ΜΑΥΡΗ ΘΥΕΛΛΑ”: “Ειμαστε καλή ομάδα, θέλουμε κοντά τον κόσμο”, λέει ο Ζαλίκας εν όψει Αχαϊκής Τιμά την μνήμη του Πετρόγιαννη ο Πανθουριακός »